text:
KGAOLO YA LESOMEŠUPA
Re na le Tokelo ya go Rapela
1, 2. Ke ka baka la’ng o nagana gore thapelo ke mpho e kgethegilego kudu, le gona ke ka baka la’ng re swanetše go tseba seo Beibele e se rutago ka yona?
LEFASE ke le lenyenyane kudu ge re le bapetša le legohle. Ge Jehofa a lebelela lefase, o bona batho ba ditšhaba ka moka ba le bjalo ka ge eka ke lerothi leo le lego ka kgamelong. (Psalme 115:15; Jesaya 40:15) Gaešita le ge re le ba banyenyane kudu ge re bapetšwa le legohle, Psalme 145:18, 19 e re: “Jehofa o kgauswi le bohle bao ba mmitšago, gotee le bohle bao ba mmitšago ka go rereša. O tla kgotsofatša kganyogo ya bao ba mmoifago, o tla ba kwa ge ba mo llela gore a ba thuše, gomme o tla ba phološa.” Ruri re na le tokelo e kgahlišago! Jehofa, e lego Mmopi Ramatlaohle, o nyaka go ba kgauswi le rena le gona o nyaka go theetša dithapelo tša rena. Ee, thapelo ke tokelo, ke mpho e kgethegilego yeo Jehofa a e neilego yo mongwe le yo mongwe wa rena.
2 Eupša Jehofa o tla re theetša ge feela re bolela le yena ka tsela yeo a e amogelago. Re ka dira seo bjang? Anke re boneng seo Beibele e se rutago ka thapelo.
KE KA BAKA LA ENG RE SWANETŠE GO RAPELA JEHOFA?
3. Ke ka baka la’ng o swanetše go rapela Jehofa?
3 Jehofa o nyaka gore o mo rapele, goba o bolele le yena. Re tseba seo bjang? Hle bala Bafilipi 4:6, 7. Nagana ka taletšo yeo e botho. Mmuši wa legohle o tloga a na le taba le wena gomme o nyaka gore o mmotše kamoo o ikwago ka gona le ka mathata a gago.
4. Go rapela Jehofa ka mehla go matlafatša segwera sa gago le yena bjang?
4 Thapelo e re thuša gore re be le segwera sa kgauswi le Jehofa. Ge bagwera ka mehla ba ntšhetšana sa mafahleng, segwera sa bona se a tia. Seo se swana le ge re rapela Jehofa. A diriša Beibele, o go botša dikgopolo tša gagwe le maikwelo a gagwe, le gona o go botša seo a tlago go se dira nakong e tlago. Le wena o ka mo ntšhetša sa mafahleng ka go boledišana le yena ka mehla. Ge o dutše o dira se, segwera sa gago le Jehofa se tla tia.
RE SWANETŠE GO DIRA ENG GORE MODIMO A RE KWE?
5. Re tseba bjang gore Jehofa ga a theetše dithapelo ka moka?
5 Na Jehofa o theetša dithapelo ka moka? Aowa. Mehleng ya moporofeta Jesaya, Jehofa o ile a botša Baisiraele gore: “Gaešita le ge le ka atiša dithapelo, ga ke di theetše; diatla tša lena di tletše madi.” (Jesaya 1:15) Ka gona ge e ba re se šedi, re ka dira dilo tšeo di ka re aroganyago le Jehofa, ra dira gore a hlokomologe dithapelo tša rena.
6. Ke ka baka la’ng tumelo e le bohlokwa kudu? O ka bontšha bjang gore o na le tumelo?
6 Ge e ba re nyaka Jehofa a theetša dithapelo tša rena, re swanetše go ba le tumelo go yena. (Mareka 11:24) Moapostola Paulo o hlalosa ka gore: “Ka ntle le tumelo go kgahliša Modimo gabotse ga go kgonege, gobane yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.” (Baheberu 11:6) Eupša ga se gwa lekana go no bolela gore re na le tumelo. Re swanetše go bontšha tumelo ya rena gabotse ka go kwa Jehofa letšatši le letšatši.
7. (a) Ke ka baka la’ng re swanetše go ikokobetša le go bontšha tlhompho ge re rapela Jehofa? (b) Re ka bontšha bjang gore seo re se bolelago ge re rapela se tšwa pelong?
7 Re swanetše go ikokobetša le go bontšha tlhompho ge re rapela Jehofa. Ka baka la’ng? Ge e ba re be re ka bitšwa gore re bolele le kgoši goba mopresitente, re be re tla dira seo ka tsela ya tlhompho. Jehofa ke Modimo Ramatlaohle, ka gona, ruri re swanetše go bontšha tlhompho e tseneletšego le boikokobetšo ge re bolela le yena. (Genesi 17:1; Psalme 138:6) Le gona re swanetše go bolela therešo gomme re rapele Jehofa go tšwa pelong, e sego gore re fo bušeletša mantšu a swanago.
8. Ge re rapela ka taba e itšego, ke selo sefe se sengwe seo re swanetšego go se dira?
8 Mafelelong, ge re rapela ka selo se itšego, re swanetše go dira sohle seo re ka se kgonago go šomela go seo re se rapelelago. Ka mohlala, ge e ba re rapela Jehofa gore a re nee dinyakwa tša rena tša letšatši le letšatši, gona re ka se tšwafe gomme ra letela gore Jehofa a re nee selo se sengwe le se sengwe le ge re kgona go itirela. Re swanetše go šoma ka thata gomme re amogele mošomo o mongwe le o mongwe woo re ka kgonago go o dira. (Mateo 6:11; 2 Bathesalonika 3:10) Goba ge e ba re rapela Jehofa gore a re thuše go se sa dira selo se itšego se se fošagetšego, re swanetše go phema go ba boemong le ge e le bofe bjo bo ka re lekago. (Bakolose 3:5) Anke ga bjale re ahlaahleng dipotšišo tše dingwe tšeo di botšišwago gantši mabapi le thapelo.
DIPOTŠIŠO TŠEO DI BOTŠIŠWAGO GANTŠI MABAPI LE THAPELO
9. Re swanetše go rapela mang? Johane 14:6 e re ruta’ng ka thapelo?
9 Re swanetše go rapela mang? Jesu o rutile balatedi ba gagwe gore ba rapele “Tatago rena wa magodimong.” (Mateo 6:9) Le gona o itše: “Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) Ka gona re swanetše go rapela Jehofa feela re diriša leina la Jesu. Go bolela’ng go rapela re diriša leina la Jesu? E le gore Jehofa a amogele dithapelo tša rena, re swanetše go bontšha gore re hlompha kabelo e kgethegilego yeo Jehofa a e neilego Jesu. Re šetše re ithutile gore Jesu o tlile lefaseng go tlo re phološa sebeng le lehung. (Johane 3:16; Baroma 5:12) Le gona Jehofa o kgethile Jesu gore e be Moperisita yo a Phagamego le Moahlodi.
10. Na re swanetše go dula ka tsela e itšego ge re rapela? Hlalosa.
10 Na re swanetše go dula ka tsela e itšego ge re rapela? Aowa, Jehofa ga a re kgopele gore re khuname, re dule goba re eme ge re rapela. Beibele e re ruta gore re ka bolela le Jehofa re le ka tsela le ge e le e efe yeo e hlomphegago. (1 Dikoronika 17:16; Nehemia 8:6; Daniele 6:10; Mareka 11:25) Seo se lego bohlokwa kudu go Jehofa ke gore re bolele le yena ka tsela e botse, e sego gore re mo rapele re dutše ka tsela e itšego. Re ka rapela ka go hlaboša lentšu goba ka setu re le lefelong le ge e le lefe le ka nako le ge e le efe, e ka ba mosegare goba bošego. Ge re rapela Jehofa, re ka bota gore o tla re kwa gaešita le ge go se na motho yo a re kwago.
11. Ke dilo dife tše dingwe tšeo re ka bolelago le Jehofa ka tšona?
11 Re ka rapelela eng? Re ka rapelela selo le ge e le sefe seo se amogelago go Jehofa. Beibele e re: “Go sa šetšwe seo re se kgopelago go ya ka thato ya Modimo, Modimo o a re kwa.” (1 Johane 5:14) Na re swanetše go rapela ka dinyakwa tša rena le dilo tšeo di re tshwenyago? Ee. Go rapela Jehofa go swanetše go swana le ge re bolela le mogwera wa rena yo mogolo. Re ka botša Jehofa selo le ge e le sefe seo se lego ka menaganong ya rena le ka dipelong tša rena. (Psalme 62:8) Re ka mo rapela gore a re nee moya wa gagwe o mokgethwa wo o lego matla gore o re thuše go dira seo se nepagetšego. (Luka 11:13) E bile re ka kgopela Jehofa gore a re nee bohlale bja go dira diphetho tše dibotse, le gona re ka mo kgopela gore a re nee matla a go lebeletšana le mathata. (Jakobo 1:5) Re swanetše go kgopela Jehofa gore a re lebalele dibe. (Baefeso 1:3, 7) Le gona re swanetše go rapelela ba bangwe, go akaretša malapa a rena le bana babo rena le dikgaetšedi ka phuthegong.
12. Dithapelong tša rena re swanetše go bolela ka eng kutšwanyana?
12 Dithapelong tša rena re swanetše go bolela ka eng kutšwanyana? Re swanetše go bolela ka Jehofa le thato ya gagwe. Re mo leboge ka go tšwa pelong bakeng sa dilo ka moka tšeo a re direlago tšona. (1 Dikoronika 29:10-13) Re tseba se ka gobane ge Jesu a be a le mo lefaseng, o ile a ruta barutiwa ba gagwe go rapela. (Bala Mateo 6:9-13.) O itše ba swanetše go thoma ka go rapelela leina la Modimo gore le kgethagatšwe, ke gore, le swarwe ka tsela e kgethwa. Ke moka Jesu o ile a bontšha gore re swanetše go rapelela Mmušo wa Modimo gore o tle le gore thato ya Jehofa e direge lefaseng ka moka. Jesu o itše ke feela ka morago ga gore re rapelele dilo tše tša bohlokwa kudu moo re ka rapelelago dinyakwa tša rena. Ge re etiša Jehofa le thato ya gagwe pele dithapelong tša rena, re bontšha seo se lego bohlokwa kudu go rena.
13. Re swanetše go rapela nako e kaaka’ng?
13 Re swanetše go rapela nako e kaaka’ng? Beibele ga e re botše. Dithapelo tša rena e ka ba tše kopana goba tše telele, go ithekgile ka maemo. Ka mohlala, re ka rapela thapelo e kopana pele re eja, eupša ra rapela e telele ge re leboga Jehofa goba re mmotša dilo tšeo di re tshwenyago. (1 Samuele 1:12, 15) Ga re nyake go rapela dithapelo tše ditelele e le feela go kgahliša batho, go etša ge ba bangwe ba ile ba dira bjalo mehleng ya Jesu. (Luka 20:46, 47) Jehofa ga a thabišwe ke dithapelo tša mohuta woo. Selo sa bohlokwa go Jehofa ke gore re rapele go tšwa pelong.
14. Re swanetše go rapela gakae, gomme se se re ruta’ng ka Jehofa?
14 Re swanetše go rapela gakae? Jehofa o re botša gore re bolele le yena ka mehla. Beibele e re re swanetše go ‘rapela re sa kgaotše,’ re ‘phegelele thapelong,’ gomme re ‘rapele ka mehla.’ (Mateo 26:41; Baroma 12:12; 1 Bathesalonika 5:17) Jehofa o dula a ikemišeditše go re theetša. Re ka mo leboga letšatši le letšatši ka ge a re bontšha lerato le go re fa dilo tšeo re di hlokago. Le gona re ka mo kgopela gore a re nee tlhahlo, matla le khomotšo. Ge e ba re tloga re tšeela godimo tokelo yeo re nago le yona ya go rapela Jehofa, re tla diriša sebaka se sengwe le se sengwe go bolela le yena.
15. Ke ka baka la’ng re swanetše gore re re “amene” mafelelong a thapelo?
15 Ke ka baka la’ng re swanetše gore “amene” mafelelong a thapelo? Lentšu “amene” le bolela gore “go bjalo” goba “a go be bjalo.” Ke tsela ya go bontšha gore re tiišetša seo re se boletšego thapelong, ke gore, se tšwa pelong. (Psalme 41:13) Le gona Beibele e re ruta gore ke mo gobotse gore re re “amene” mafelelong a thapelo e rapelwago phatlalatša go bontšha gore re dumelelana le seo se bego se bolelwa. Re ka dira seo ka setu goba ka go hlaboša.
KAMOO MODIMO A ARABAGO DITHAPELO TŠA RENA
16. Na ruri Jehofa o araba dithapelo tša rena? Hlalosa.
16 Na ruri Jehofa o araba dithapelo tša rena? Ee, o a di araba. Beibele e mmitša “Mokwi wa thapelo.” (Psalme 65:2) Jehofa o kwa le go araba dithapelo tšeo di tšwago dipelong tša batho ba dimilione, gomme o dira bjalo ka ditsela tše dintši tše difapafapanego.
17. Jehofa o diriša bjang barongwa le bahlanka ba gagwe ba mo lefaseng go araba dithapelo tša rena?
17 Jehofa o araba dithapelo tša rena a diriša barongwa le bahlanka ba gagwe ba mo lefaseng. (Baheberu 1:13, 14) Go na le mehlala e mentši ya batho bao ba ilego ba rapela Jehofa gore a ba thuše go kwešiša Beibele, gomme ka moragonyana ga moo, ba ile ba etelwa ke Dihlatse tša Jehofa. Beibele e bontšha gore barongwa ba tšea karolo modirong wa go bolela “ditaba tše dibotse” lefaseng ka moka. (Bala Kutollo 14:6.) Le gona, ba bantši ba rena re ile ra rapela Jehofa ka bothata bjo itšego goba senyakwa se itšego gomme ka morago ra hwetša thušo yeo re e hlokago go ngwanabo rena wa Mokriste goba kgaetšedi.
18. Jehofa o diriša bjang moya wa gagwe o mokgethwa le Beibele go araba dithapelo tša rena?
18 Jehofa o diriša moya wa gagwe o mokgethwa go araba dithapelo tša rena. Ge re mo rapela gore a re thuše go lebeletšana le bothata bjo itšego, a ka diriša moya wa gagwe o mokgethwa go re hlahla le go re nea matla. (2 Bakorinthe 4:7) Le gona Jehofa o diriša Beibele go araba dithapelo tša rena le go re thuša go dira diphetho tše bohlale. Ge re bala Beibele, re ka hwetša mangwalo ao a tla re thušago. E bile Jehofa a ka diriša motho yo a itšego yo a arabago sebokeng gore a arabe thapelo ya gago goba a diriša mogolo ka phuthegong go bolela ntlha e itšego yeo e tšwago ka Beibeleng.
19. Ke ka baka la’ng go ka bonagala eka Jehofa ga a arabe dithapelo tša rena?
19 Lega go le bjalo, ka dinako tše dingwe re ka ipotšiša gore: ‘Ke ka baka la’ng Jehofa a se a tšwa a araba dithapelo tša ka?’ Gopola gore o a tseba gore o tla di araba neng le gona bjang. O tseba seo re se hlokago. Re ka swanelwa ke go rapela ka lebakanyana go bontšha gore re tloga re tiišitše ka seo re se botšago Modimo le go bontšha gore re tloga re na le tumelo go yena. (Luka 11:5-10) Ka dinako tše dingwe Jehofa o araba dithapelo tša rena ka tsela yeo re sego ra e letela. Ka mohlala, re ka rapela ka boemo bjo itšego bjo boima, eupša go e na le gore a tloše bothata bjoo, a ka re nea matla a gore re bo kgotlelele.
20. Ke ka baka la’ng re swanetše go rapela Jehofa ka mehla?
20 Ruri re na le tokelo e kgolo kudu ya go rapela Jehofa! Re ka kgodišega gore o tla theetša dithapelo tša rena. (Psalme 145:18) Le gona ge re dutše re rapela Jehofa ka mehla go tšwa pelong, ke moo re tlago go ba le segwera se se tiilego le yena.
Ithute ka mo go oketšegilego
Na go na le Taba Gore re Rapela Kae, Gona Neng?
Ithute ge e ba Beibele e lekanyetša dithapelo tša rena mafelong a itšego goba dinakong tše itšego.


c: text/html

text:
TABA YA LETLAKALA LA KA NTLE | BEIBELE E BOLELA KA ENG?
Re Bile Gona Bjang?
Genesi, e lego puku ya mathomo ya Beibele, e hlalosa gabonolo le ka mantšu a sego kae gore legohle le thomile kae, ge e re: “Mathomong Modimo o hlodile magodimo le lefase.” (Genesi 1:1) Ka morago ga gore Modimo a tšweletše dimela le diphoofolo, o ile a bopa batho ba pele e lego Adama le Efa. Ba be ba sa swane le diphoofolo ka gobane batho ba na le tekanyo e itšego ya dika tša Modimo, go akaretša le tokologo ya go ikgethela. Ka baka leo, ba be ba ikarabela bakeng sa ditiro tša bona. Ge nkabe ba ile ba kwa ditaelo tša Modimo, nkabe ba ile ba ba le karolo morerong wa Modimo e le batswadi ba pele ba lapa la batho la lefase ka moka leo le bego le tla thabela bophelo bja khutšo le bjo bo phethagetšego ka mo go sa felego mo lefaseng.
Lega go le bjalo, morongwa yo mongwe, goba sebopiwa sa moya, o ile a diriša sebaka seo gore a ikhole ka batho ka tsela ya boithati. Ka baka leo, o ile a fetoga Sathane, e lego leina leo le bolelago gore “Moganetši.” A bolela ka go diriša noga, Sathane o ile a fora Efa, a mmotša gore o be a tla phela gabotse ka ntle le tlhahlo ya Modimo. Adama le Efa ba ile ba latela Sathane gomme ba senya tswalano ya bona le Mmopi wa bona. Ka baka la kgetho ya bona e mpe, batswadi ba rena ba pele ba ile ba lahlegelwa ke bophelo bjo bo sa felego gomme ba fetišetša sebe, go se phethagale le lehu leo le sa phemegego go rena ka moka.
Di tloga fase, Modimo o ile a bolela boikemišetšo bja gagwe bja go lokiša boemo bjo bjo bo nyamišago le go nea ditlogolo tša Adama tsela ya go hwetša bophelo bjo bo sa felego. Modimo o ile a bolela e sa le pele gore “peu”—motho yo bohlokwa—mafelelong e be e tla fediša Sathane gomme ya tloša tlaišego ka moka yeo Sathane, Adama le Efa ba e bakilego. (Genesi 3:15) “Peu” yeo e be e tla ba mang? Go be go tla bonagala ge nako e dutše e eya.
Go tloga ka nako yeo, Sathane o ile a dulela go leka go folodiša morero wa Modimo o mobotse. Sebe le bokgopo di ile tša ata ka lebelo. Modimo o ile a phetha ka go fediša batho ba kgopo ka meetsefula. O ile a laela Noa wa go loka gore a age areka, e lego lepokisi le legolo leo le bego le tla phaphamala godimo ga meetse, gore a phološe yena le ba lapa la gagwe gotee le diphoofolo tšeo a bego a laetšwe gore a tsene le tšona ka arekeng.
Ka morago ga ngwaga Meetsefula a thomile, Noa le ba lapa la gagwe ba ile ba tšwa ka arekeng ba gata lefaseng leo le hlwekišitšwego. Eupša “peu” e be e sa swanetše go tšwelela.

robotstxt: allowed

filter: keep


text:
Ba Ile ba Ikgafa ka go Rata
GARE ga Dihlatse tša Jehofa tše mafolofolo tšeo di hlankelago dinageng tšeo go tšona go nyakegago bagoeledi ba oketšegilego ba Mmušo, go na le dikgaetšedi tše dintši tšeo di sa nyalwago. Tše dingwe tša dikgaetšedi tše di hlanketše dinageng dišele ka mengwaga e mentši. Di thušitšwe ke’ng gore di yo hlankela dinageng dišele? Di ithutile’ng ka go hlankela dinageng dišele? Go diragetše’ng ka tšona? Re boledišane le tše mmalwa tša dikgaetšedi tše tšeo di nago le phihlelo. Ge e ba o le kgaetšedi yo a sa nyalwago gomme o nyaka go ipshina ka tirelo, re kgodišegile gore o tla holwa ke seo ba se boletšego. Ge e le gabotse, batho ka moka ba Modimo ba ka holwa ke mohlala wa dikgaetšedi tše.
GO FENYA DIPELAELO
Ge e ba o le mmulamadibogo yo a sego lenyalong, na o ipotšiša gore o tla kgona go hlankela nageng e šele? Anita, yo ga bjale a lego mengwageng ya magareng ga bo-70, o kile a nagana gore a ka se kgone. O goletše Engelane moo a ilego a thoma go bula madibogo a na le mengwaga e 18. Anita o re: “Ke be ke rata go ruta batho ka Jehofa, eupša ke be ke sa nagane gore nka kgona go hlankela nageng e šele. Ke be ke se ka ithuta leleme lešele e bile ke sa nagane gore nka tsoga ke ithutile leleme lešele. Ka gona, ge ke be ke hwetša taletšo ya go ba gona Sekolong sa Gilead, ke ile ka ikwa ke tšhogile. Ke ile ka makatšwa ke gore motho yo a sego bohlokwa go swana le nna o laleditšwe Sekolong se. Eupša ke ile ka ipotša gore: ‘Ge e ba Jehofa a bona gore ke tla kgona go yo hlankela nageng e nngwe, gona ke tla leka.’ Seo se diregile mengwageng ya ka godimo ga e 50 e fetilego. Go tloga ka yona nako yeo, ke hlanketše ke le moromiwa Japane.” Anita o oketša ka gore: “Ka dinako tše dingwe, ke botša dikgaetšedi tše difsa ka bose bja go ba mmulamadibogo nageng e šele. Seo se nthabišago ke gore ga bjale ba bantši ba bafsa bao ba hlankela dinageng dišele.”
GO BA LE SEBETE
Dikgaetšedi tše dintši tšeo di ilego tša hlankela dinageng dišele, mathomong di ile tša dikadika go ya dinageng tšeo. Di thušitšwe ke’ng go ya dinageng tšeo?
Maureen, yoo a lego mengwageng ya magareng ga bo-60, o re: “Ge ke be ke gola, ke be ke nyaka go phela bophelo bjo bo thabišago, bja go thuša batho ba bangwe.” Ge Maureen a be a na le mengwaga e 20, o ile a hudugela nageng ya Canada kua Quebec, moo go bego go nyakega babulamadibogo ba bantši. Maureen o re: “Ka morago, ke ile ka laletšwa go ba gona Sekolong sa Gilead, eupša ke be ke tšhaba go ya nageng yeo ke sa e tsebego ntle le bagwera ba ka.” O oketša ka gore: “E bile ka ge tate a be a babja, ke be ke sa nyake gore mma a šale a mo hlokometše a nnoši. Ke ile ka fetša mašego a mantši ke llela Jehofa gore a nthuše mathateng a. Ge ke be ke botša batswadi ba ka ka dilo tšeo di ntshwenyago, ba ile ba nkgothaletša gore ke amogele taletšo ya go ba gona Sekolong sa Gilead. Le gona phuthego ya gešo e ile ya thuša batswadi ba ka kudu. Go bona kamoo Jehofa a bego a hlokomela lapa la gešo go ile gwa nkgodiša gore le nna o tla ntlhokomela. Ka yona nako yeo, ke ile ka dira phetho ya go sepela.” Go tloga ka 1979, Maureen e bile moromiwa kua West Africa ka mengwaga ya ka godimo ga e 30. Le lehono, Maureen o sa hlankela e le mmulamadibogo yo a kgethegilego a dutše a hlokometše mmagwe kua Canada. Ge a lebelela morago mengwageng yeo a hlanketšego nageng e šele o re: “Ka mehla Jehofa o be a nnea seo ke bego ke se hloka, le ka nako yeo ke bego ke se hloka ka yona.”
Wendy, yoo a lego mengwageng ya magareng ga bo-60, o thomile go bula madibogo e sa le mofsa kua Australia. O gopola ka gore: “Ke be ke na le dihlong, e bile ke thatafalelwa ke go boledišana le batho bao ke sa ba tsebego. Eupša bobulamadibogo bo ile ba nthuta go boledišana le batho ba mehuta ka moka, ka gona ke ile ka se sa ba le dihlong. Ge nako e dutše e eya, ke ile ka ba le sebete. Bobulamadibogo bo be bo nthuta go ithekga ka Jehofa, ka gona ke ile ka ikwa ke nyaka go yo hlankela nageng e šele. Le gona kgaetšedi yo mongwe yo a sa nyalwago le yo e kilego ya ba moromiwa ka mengwaga ya ka godimo ga e 30 kua Japane, o ile a nkgopela gore ke yo šoma tšhemo le yena kua Japane ka dikgwedi tše tharo. Go šoma le yena go ile gwa dira gore ke fetše le pelo gore ke yo hlankela nageng e šele.” Magareng ga bo-1980, Wendy o ile a hudugela Vanuatu, e lego sehlakahlaka sa bokgole bja dikhilomithara tše 1 770 ka bohlabela bja Australia.
Wendy o sa dula Vanuatu, eupša ga bjale o hlankela ofising ya bofetoledi. Wendy o re: “Ke a thaba ge ke bona dihlopha le diphuthego di hlongwa mafelong ao a lego lekatana. Go tseba gore le nna ke bile le karolo modirong wa Jehofa dihlakahlakeng tše go nthabiša le go feta.”
Kgaetšedi Kumiko, yoo a lego mengwageng ya magareng ga bo-60, e be e le mmulamadibogo wa ka mehla kua Japane ge mmulamadibogogotee le yena a be a šišinya gore ba hudugele Nepal. Kumiko o re: “Kgaetšedi yoo o be a dula a nkgopela gore re ye Nepal, eupša nna ke be ke gana. Ke be ke tšwafišwa ke go ithuta leleme le lefsa le go tlwaela lefelo le lefsa. Le gona bothata bjo bongwe ke gore ke be ke se na tšhelete ya go hudugela nageng e nngwe. Ge ke sa dutše ke naganišiša ka mathata a, ke ile ka gobala kotsing ya sethuthuthu gomme ka išwa sepetlele. Ge ke le sepetlele, ke ile ka tshwenyega ka gore: ‘Go tla direga’ng ka nna? Nka babja kudu gomme ka lahlegelwa ke sebaka sa go hlankela nageng e šele. Na nka leka go hlankela nageng e šele ka ngwaga feela?’ Ke ile ka rapela Jehofa go tšwa pelong gore a nthuše go yo hlankela nageng e šele.” Ka morago ga gore Kumiko a tšwe sepetlele, o ile a etela Nepal, gomme ge nako e dutše e eya, yena le mmulamadibogogotee le yena ba ile ba hudugela Nepal.
Ge Kumiko a lebelela morago mengwageng e ka bago e lesome a hlankela Nepal o re: “Mathata ao nkilego ka tshwenyega ka ona ga se ka bona le mo a feletšego gona. Ke thabišwa ke gore ke ile ka dira phetho ya go yo hlankela mo go nyakegago bagoeledi ba oketšegilego ba Mmušo. Gantši ge ke ithuta Beibele le malapa a itšego, baagišani ba bona ba e ka bago ba bahlano goba ba tshela ba a tla gomme ba theetša. Gaešita le bana ba nkgopela gore ke ba nee pampišana yeo e rutago Beibele. Ruri go a thabiša go bolela ditaba tše dibotse bathong ba bao ba arabelago gabotse.”
GO LEBELETŠANA LE MATHATA
Dikgaetšedi tšeo di sa nyalwago tšeo re boledišanego le tšona di ile tša ba le mathata. Di fetile bjang go ona?
Diane, yo a tšwago Canada, o re: “Mathomong ke be ke thatafalelwa ke go dula kgole le lapa la gešo.” Ga bjale Diane o mengwageng ya bo-60, gomme o bile moromiwa kua Ivory Coast (yeo ga bjale e bitšwago Côte d’Ivoire) ka mengwaga e 20. Diane o re: “Ke ile ka kgopela Jehofa gore a nthuše go rata batho ba moo ke tla bego ke šoma gona. Yo mongwe wa bahlahli ba ka ba Sekolong sa Gilead, e lego Ngwanabo rena Jack Redford, o ile a re botša gore mathomong re ka na ra nyamišwa, goba gaešita le go tšhošwa ke bophelo bja dinageng tšeo re bego re yo hlankela go tšona, kudukudu tšeo di diilago kudu. Eupša Ngwanabo rena Jack Redford o ile a re: ‘Le se ke la lebelela bodiidi bja moo, eupša le lebelele difahlego tša batho ba tšhemong ya moo. Lebelelang kamoo ba arabelago ka gona ge ba ekwa therešo ya Beibele.’ Ke ile ka dira sona seo, gomme ga ke itshole le gatee! Ge re be re botša batho ba moo molaetša o kgothatšago wa Mmušo, ke be ke bona difahlego tša bona di thaba!” Diane o thušitšwe ke’ng gape gore a se ke a tšhaba go hlankela nageng e šele? O re: “Ke ile ka gwerana le barutwana ba ka ba Beibele le go thabela go bona ba fetoga bahlanka ba botegago ba Jehofa. Seo se ile sa dira gore ke ikwe ke le gae. Bjalo ka ge Jesu a boletše, ke ile ka ba le bomma, botate, bana bešo le dikgaetšedi ba moya.”
Anne, yo a lego mengwageng ya bo-40, o hlankela nageng e itšego kua Asia moo modiro wa rena o thibetšwego. Anne o re: “Go theoša le mengwaga ge ke be ke hlankela dinageng tše di fapafapanego, ke be ke dula le dikgaetšedi tšeo di godišitšwego ka tsela ya go se swane le ya ka le tšeo di bego di na le dimelo tša go se swane le tša ka. Seo se ile sa dira gore re fele re kgopišana le go se kwane. Ge seo se direga, ke be ke leka go gwerana le bona gore ke ba kwešiše gakaone. Le gona ke ile ka lwela go ba rata kudu le go phedišana le bona gabotse. Ke thabišwa ke gore maiteko ao ke a dirilego a ile a tiiša segwera sa rena le go nthuša go kgotlelela go hlankela nageng e šele.”
Ka 1993, kgaetšedi Ute yo a tšwago Jeremane, yoo ga bjale a lego mengwageng ya bo-50, o ile a abelwa go yo hlankela e le moromiwa kua Madagascar. Ute o re : “Mathomong ke be ke thatafalelwa ke go ithuta leleme la moo, go tlwaela phišo, go boifa go tsenwa ke bolwetši bja malaria le dikhunkhwane tšeo di bakago malwetši. Eupša ke ile ka hwetša thušo. Dikgaetšedi tša moo, bana ba bona le barutwana ba ka ba Beibele ba ile ba se mphelele pelo gomme ba nthuša go ithuta leleme la moo. Moromiwagotee le nna o be a ntlhokomela ge ke babja. Eupša yo a ilego a nthuša kudu ke Jehofa. Ka mehla ke be ke mmotša dilo tšeo di ntshwenyago. Ka morago ga go rapela, ke be ke letela karabo ka go se fele pelo
JEHOFA O ŠEGOFADITŠE DIKGAETŠEDI TŠE
Go swana le bana babo rena ba bangwe bao ba lego tlhokagalong, dikgaetšedi tše di sa nyalwago tšeo di hlankelago dinageng dišele gantši di bolela gore go hlankela dinageng dišele go dirile gore Jehofa a di šegofatše kudu. Tše dingwe tša ditšhegofatšo tšeo ke dife?
Heidi, yo a tšwago Jeremane, yoo ga bjale a lego mengwageng ya bo-70, o be a dutše a hlankela e le moromiwa kua Ivory Coast (ga bjale ke Côte d’Ivoire) ga e sa le go tloga ka 1968. Heidi o re: “Tšhegofatšo e kgolo kudu yeo ke e hweditšego ke go bona batho bao ke ba badišitšego ba sepela therešong. Ba bangwe ba bao ke ba badišitšego le bona ga bjale ke babulamadibogo le bagolo ba phuthego. Ba bantši ba bona ba mpitša mmago bona goba koko wa bona. Yo mongwe wa bagolo bao, mosadi wa gagwe le bana ba gagwe ba ntšea ke le setho sa lapa la bona. Ruri Jehofa o nneile morwa, ngwetši le ditlogolo tše tharo!”
Karen, yo a tšwago Canada, yoo ga bjale a lego mengwageng ya bo-70, o hlanketše kua West Africa ka mengwaga e fetago e 20. O re: “Go ba moromiwa go nthutile go ba le boikgafo, go rata batho le go se fele pelo. Le gona, go šoma le batho ba merafo e sa swanego go nthušitše go ba le monagano o bulegilego. Ke ithutile gore go na le ditsela tša go se swane tša go dira dilo. Le gona Jehofa o ntšhegofaditše ka go ba le bagwera lefaseng ka moka! Le ge maphelo a rena le dikabelo tša rena di fetogile, segwera sa rena sona ga se sa fetoga.”
Margaret, yo a tšwago Engelane, yoo ga bjale a lego mengwageng ya bo-70, o hlanketše e le moromiwa kua Laos. O re: “Go hlankela nageng e šele go dirile gore ke bone kamoo Jehofa a gogelago batho ba merafo le ditšo ka moka ka mokgatlong wa gagwe. Seo se tiišitše tumelo ya ka kudu. Le gona se nkgodišitše le go feta gore Jehofa o hlahla mokgatlo wa gagwe le gore morero wa gagwe o tla phethagala.”
Ruri dikgaetšedi tše di sa nyalwago tšeo di hlankelago dinageng dišele di itiretše leina le lebotse tirelong ya Jehofa. Ruri re swanetše go di reta! (Baa. 11:40) Sa go kgahliša ke gore palo ya dikgaetšedi tše e a oketšega. (Ps. 68:11) Na o ka fetoša maemo a gago e le gore o ekiše dikgaetšedi tše di fišegago tšeo re boletšego ka tšona sehlogong se? Ge o ka dira bjalo, ‘o tla latswa le go bona gore Jehofa o lokile.’


text:
Bontšha Tumelo Dikholofetšong tša Jehofa
“Tumelo ke . . . bohlatse bjo bo lego molaleng bja dilo tša kgonthe tšeo di sa bonwego.”
DIKOPELO: 54, 125
1. Bakriste ba therešo ba swanetše go ikwa bjang ka tumelo yeo ba nago le yona?
TUMELO ya Bakriste ba therešo ke seka sa bohlokwa kudu. Ga se batho ka moka ba nago le yona. (2 Bathes. 3:2) Lega go le bjalo, Jehofa o neile yo mongwe le yo mongwe wa barapedi ba gagwe “tekanyo ya tumelo.” (Baroma 12:3; Bagal. 5:22) Bohle bao ba nago le tumelo ya mohuta wo ba swanetše go leboga Jehofa.
2, 3. (a) Motho yo a nago le tumelo o tla hwetša ditšhegofatšo dife? (b) Re tlo ahlaahla dipotšišo dife?
2 Jesu Kriste o boletše gore Tatagwe wa legodimong o gogela batho go yena a diriša Morwa wa Gagwe. (Joh. 6:44, 65) Ka go re’alo, ge motho a eba le tumelo go Jesu, ke gona a ka lebalelwago dibe. Ke moka seo se mmulela sebaka sa gore a tle a be mogwera wa Jehofa ka mo go sa felego. (Baroma 6:23) Re dirile’ng gore Jehofa a re šegofatše ka tsela e botse gakaakaa? Ka ge re le badiradibe, re swanelwa ke lehu. (Ps. 103:10) Eupša Jehofa o ile a bona gore re ka kgona go dira dilo tše dibotse. O re bontšhitše botho bja gagwe bjo bogolo ka go dira gore re amogele ditaba tše dibotse. Ke moka ra thoma go bontšha tumelo go Jesu e le gore re tle re hwetše bophelo bjo bo sa felego.
3 Eupša gabotse tumelo ke’ng? Na e no ba go dumela ka monaganong dilo tšeo Modimo a re tshepišitšego tšona? Sa bohlokwa le go feta, re swanetše go bontšha tumelo ka ditsela dife?
“DUMELA PELONG YA GAGO”
4. Hlalosa gore ke ka baka la eng tumelo e sa akaretše monagano feela.
4 Tumelo ga se go no kwešiša morero wa Modimo. Ke seka seo se šušumeletšago motho go phela ka go dumelelana le thato ya Modimo. Go ba le tumelo tseleng yeo Modimo a tlago go phološa batho go šušumeletša motho gore a botše ba bangwe ditaba tše dibotse. Moapostola Paulo o hlalositše gore: “Ge e ba o bolela phatlalatša ‘lentšu leo le lego molomong wa gago,’ gore Jesu ke Morena, le gona o dumela pelong ya gago gore Modimo o mo tsošitše bahung, gona o tla phološwa. Gobane motho o dumela ka pelo bakeng sa toko, eupša motho o bolela phatlalatša ka molomo bakeng sa phološo.”
5. Ke ka baka la’ng tumelo e le bohlokwa kudu, gona re ka dira’ng gore e dule e tiile? Nea mohlala.
5 Go molaleng gore e le gore re tle re phele ka mo go sa felego lefaseng le lefsa la Modimo, re swanetše go ba le tumelo le go e boloka e tiile. Go boloka tumelo ya rena e tiile go ka swantšhwa le semela seo se hlokago meetse. Ka go se swane le semela sa maitirelo, semela sa kgonthe se dula se fetoga. Se ka pona ka gobane se hloka meetse goba sa tšwela pele se gola ka gobane se nošetšwa gabotse. Eupša ge e ba se sa nošetšwe gabotse, se ka feleletša se hwile. Go bjalo le ka tumelo ya rena. E tla pona gomme ya hwa ge e ba re sa e hlokomele. (Luka 22:32; Baheb. 3:12) Eupša ge e ba re e hlokomela, e tla dula e tiile le go tšwela pele e “gola,” gomme le rena re tla ‘phela gabotse tumelong.’
KAMOO BEIBELE E HLALOSAGO TUMELO
6. Baheberu 11:1 e hlalosa tumelo ka ditsela dife tše pedi?
6 Beibele e hlalosa tumelo go Baheberu 11:1. (Bala.) Tumelo e theilwe dilong tše pedi tšeo re sa di bonego: (1) “Seo se holofetšwego”
7. Mohlala wa Noa o re thuša bjang go kwešiša seo go ba le tumelo go se bolelago? (Bona seswantšho seo se lego mathomong a sehlogo.)
7 Baheberu 11:7 e bolela ka tumelo ya Noa, yoo “ka morago ga go hwetša temošo ya Modimo mabapi le dilo tšeo di bego di sešo tša bonwa, [a bontšhitšego] go boifa Modimo, a aga areka gore a phološe ba lapa la gagwe.” Noa o bontšhitše tumelo ya gagwe ka go aga areka e kgolokgolo. Ga go pelaelo gore batho ba mehleng ya gagwe ba ile ba mmotšiša gore go re’ng a aga selo seo se segolo. Na Noa o ile a homola, goba a ba botša gore ba šetše ditaba tša bona? Aowa! Tumelo ya gagwe e ile ya mo šušumeletša go ba botša molaetša wa Modimo ka sebete le go ba lemoša ka kotsi yeo e tlago. Go ka direga gore Noa o ile a ba botša gantšintši mantšu ao Jehofa a ilego a mmotša wona a gore: “Ke tlo fediša nama ka moka ka gobane lefase le tletše bošoro ka baka la yona . . . Ke tliša meetsefula godimo ga lefase gore ke fediše nama ka moka yeo e nago le matla a bophelo ka tlase ga magodimo. Selo se sengwe le se sengwe se se lego lefaseng se tla fedišwa.” Le gona ga go pelaelo gore Noa o ile a hlalosetša batho bao kamoo ba ka phologago Meetsefula, ka go ba botša taelo ya Modimo yeo e rego: “O tsene ka arekeng.” Ka go re’alo, Noa o ile a bontšha tumelo ya gagwe gape ka go ba “mmoledi wa toko.”
8. Modimo o ile a budulela morutiwa Jakobo go hlalosa eng ka seo tumelo ya kgonthe e se bolelago?
8 Go ka direga gore lengwalo la Jakobo le ngwadilwe ka moragonyana ga gore Modimo a budulele moapostola Paulo go ngwala seo tumelo e se bolelago. Go swana le Paulo, Jakobo o hlalositše gore tumelo ya kgonthe ga se go fo dumela selo; eupša go nyakega mediro. Jakobo o ngwadile gore: “Mpontšhe tumelo ya gago ka ntle le mediro, nna ke tla go bontšha tumelo ya ka ka mediro.” (Jak. 2:18) Jakobo o tšwela pele go bontšha phapano magareng ga go no dumela selo le go bontšha tumelo. Batemona ba a dumela gore Modimo o gona, eupša ga ba na tumelo ya kgonthe. Ka gona, ka go hloka tumelo ba lwantšha merero ya Modimo gore e se ke ya phethagala. (Jak. 2:19, 20) Go fapana le seo, ge Jakobo a bolela ka monna yo mongwe wa go botega wa bogologolo, o botšiša gore: “Na Aborahama tatago rena ga se a bolelwa gore o lokile ka mediro ka morago ga ge a ile a neela morwa wa gagwe Isaka aletareng? Le a bona gore tumelo ya gagwe e dirišane le mediro ya gagwe gomme tumelo ya gagwe ya dirwa e phethegilego ka mediro ya gagwe.” Ke moka e le gore Jakobo a gatelele ntlha ya gore tumelo e swanetše go bontšhwa ka mediro, o re: “Bjalo ka ge mmele ka ntle le moya o hwile, le tumelo ka ntle le mediro e hwile.”
9, 10. Moapostola Johane o re thuša bjang go kwešiša bohlokwa bja go bontšha tumelo ya rena?
9 Ka morago ga mengwaga e 30, moapostola Johane o ile a ngwala Ebangedi ya gagwe le mangwalo a mararo. Na o ile a dumelelana le seo bangwadi ba bangwe ba Beibele ba se hlalositšego ka tumelo ya kgonthe? Ee. Go feta mongwadi le ge e le ofe wa Beibele, Johane o dirišitše lediri la Segerika leo ka dinako tše dingwe le fetolelwago e le “go dumela” goba “go bontšha tumelo.”
10 Ka mohlala, Johane o hlalositše gore: “Yo a dumelago [bontšhago tumelo] go Morwa o na le bophelo bjo bo sa felego; yo a sa kwego Morwa a ka se ke a bona bophelo, eupša kgalefo ya Modimo e dula e le go yena.” (Joh. 3:36) Tumelo ya kgonthe e akaretša gore motho a kwe ditaelo tša Jesu. Johane o tsopotše gantši mantšu a Jesu ao a bontšhago gore go bontšha tumelo ke mogato o tšwelago pele.
11. Re ka bontšha bjang gore re leboga go tseba therešo?
11 Ruri re leboga gore Jehofa o dirišitše moya wa gagwe o mokgethwa go re utollela therešo le go re thuša go bontšha tumelo ditabeng tše dibotse! (Bala Luka 10:21.) Le ka mohla re se ke ra kgaotša go leboga Jehofa ge a re gogetše go yena ka Morwa wa gagwe, yena “Moemedi yo Mogolo le Mophethagatši wa tumelo ya rena.” (Baheb. 12:2) E le go bontšha gore re leboga botho bjoo bjo bogolo bja Modimo, re swanetše go tšwela pele re tiiša tumelo ya rena ka go rapela le ka go ithuta Lentšu la Modimo.—Baef. 6:18; 1 Pet. 2:2.
12. Re swanetše go bontšha ka ditsela dife gore re na le tumelo?
12 Re swanetše go dula re bontšha tumelo dikholofetšong tša Jehofa. Re swanetše go dira seo ka ditsela tšeo di bonwago ke ba bangwe. Ka mohlala, re tšwela pele re botša batho ka Mmušo wa Modimo le go dira barutiwa. Le gona re tšwela pele re “[direla] bohle botse, eupša kudukudu re bo [direla] bao ba tswalanego le rena tumelong.” (Bagal. 6:10) E bile re šoma ka thata go “[hlobola] semelo sa kgale le ditlwaelo tša sona,” ra phema selo le ge e le sefe seo se ka senyago tumelo ya rena.
GO DUMELA GO MODIMO KE KAROLO YA MOTHEO WA RENA
13. (a) “Tumelo go Modimo” e bohlokwa gakaaka’ng? (b) Tumelo yeo e swantšhwa le eng, gona ka baka la’ng?
13 Beibele e re: “Ka ntle le tumelo go kgahliša Modimo gabotse ga go kgonege, gobane yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.” (Baheb. 11:6) Lentšu la Modimo le hlalosa “tumelo go Modimo” e le “motheo” woo ka moka ga rena re o hlokago gore re be Bakriste ba therešo le go dula re le bona. (Baheb. 6:1) Motheong woo, Bakriste ba swanetše go ‘oketša tumelong ya bona’ dika tše dingwe tša bohlokwa “e le gore [ba dule] leratong la Modimo.”
14, 15. Ke’ng sa bohlokwa kudu gare ga tumelo le lerato?
14 Bangwadi ba Mangwalo a Bakriste a Segerika ba gateletše bohlokwa bja tumelo ka go bolela ka yona ka makga a mantši kudu. Ga go na seka se sengwe seo go bolelwago kudu ka sona ka Beibeleng go feta tumelo. Na se se ra gore tumelo e phala dika ka moka tšeo Bakriste ba swanetšego go ba le tšona?
15 Ge Paulo a be a bapetša tumelo le lerato o itše: “Ge e ba ke na le tumelo yohle gore ke šuthiše dithaba, eupša ke se na lerato, gona ga ke selo.” (1 Bakor. 13:2) Jesu o bontšhitše gore seka se segologolo ke go rata Modimo ge a be a araba potšišo yeo e rego: “Taelo e kgolokgolo Molaong wa Moshe ke efe?” (Mat. 22:35-40) Lerato le akaretša dika tše dintši tša bohlokwa tšeo Mokriste a swanetšego go ba le tšona, go akaretša le tumelo. Beibele e re “[lerato] le dumela tšohle.” Le na le tumelo dilong tšeo Modimo a di boletšego ka Lentšung la gagwe la therešo.
16, 17. Mangwalo a bontšha bjang gore tumelo le lerato di bohlokwa, eupša seka se segologolo ke sefe, gona ka baka la’ng?
16 Ka ge tumelo le lerato di le bohlokwa, bangwadi ba Mangwalo a Bakriste a Segerika ba boletše ka dika tše ka makga a mantši, gantši lefokong letee. Paulo o ile a kgothaletša bana babo gore ba “[apare] sephemelasefega sa tumelo le lerato.” (1 Bathes. 5:8) Petro o ngwadile gore: ‘Le ge le sa ka la bona Jesu, fela le a mo rata. Le ge le sa mmone ga bjale, fela le bontšha tumelo go yena.’ (1 Pet. 1:8) Jakobo o ile a botšiša bana babo ba tloditšwego gore: “Na Modimo ga se a kgetha bao ba diilago go ya ka lefase gore ba hume tumelong le go ba bajabohwa ba mmušo wo a o holofeditšego bao ba mo ratago?” (Jak. 2:5) Johane yena o ngwadile gore: “Ye ke taelo ya [Modimo] gore re be le tumelo leineng la Morwa wa gagwe Jesu Kriste gomme re ratane, go etša ge a re laetše.”
17 Le ge tumelo e le bohlokwa, dika tšeo di tswalanago le yona di ka se sa šoma ge Modimo a phethagatša dikholofetšo tša gagwe gomme re hwetša dilo tšeo a re holofeditšego tšona. Eupša go rata Modimo le baagišani ba rena go ka se tsoge go fedile. Ke ka baka leo Paulo a ngwadilego gore: “Eupša bjale tše di dulago di le gona ke tše tharo tše: tumelo, kholofelo le lerato; eupša se segolo go di feta ka moka ke lerato.”
BOHLATSE BJO MATLA BJA TUMELO
18, 19. Re bona ka’ng gore lehono go na le batho bao ba bontšhago tumelo ya kgonthe, gona ke mang a swanetšego go retwa ka baka la seo?
18 Mehleng yeno, batho ba Jehofa ba be ba dutše ba bontšha tumelo Mmušong wa Modimo. Se se dirile gore go be le paradeise ya moya yeo e nago le badudi ba ka godimo ga dimilione tše seswai. Batho bao ba dulago lefelong le ba bonagatša dika tšeo di enywago ke moya o mokgethwa wa Modimo. (Bagal. 5:22, 23) Ruri bjo ke bohlatse bjo matla bja tumelo ya kgonthe le lerato!
19 Ga go na motho yo a swanetšego go retwa ka baka la seo. Ke Modimo a dirilego gore seo se kgonege. Modiro wo wa bohlokwa o tlišetša “Jehofa botumo, ya ba pontšho go iša mehleng ya neng le neng yeo e ka se kego ya senyega.” (Jes. 55:13) Ruri “ke mpho ya Modimo” gore re ‘phološwe ka tumelo.’ (Baef. 2:8) Paradeise ya rena ya moya e tla tšwela pele e gola e bile e atlega go fihla ge lefaseng ka moka go tla be go phela batho bao ba phethagetšego, bao ba lokilego le bao ba thabilego, e le gore leina la Jehofa le tumišwe ka mo go sa felego. Anke re tšweleng pele re bontšha tumelo dikholofetšong tša Jehofa!


text:
NOVEMBER 14, 2013
PHILIPPINES
Ledimo le Matla la Haiyan le Sentše o Šoro Bogareng bja Philippines
MANILA, Philippines—Ledimo le matla la Haiyan (leo le bitšwago Yolanda ka se Sephilippine), e lego ledimo le matla kudu leo le wetšego naga yeo, le hlasetše Philippines ka November 8, 2013.
Go tloga ka November 13, 2013, ofisi ya lekala ya Dihlatse tša Jehofa ya Philippines e lego kua Manila e begile gore go hlokofetše Dihlatse tše 27. Magae a Dihlatse a 100 le mafelo a mahlano a borapedi a sentšwe ke ledimo.
Sehlopha se Bušago sa Dihlatse tša Jehofa kua ntlokgolo ya sona ya Brooklyn, New York, se lokišetša modiro wa lefase ka bophara wa go thuša dinakong tša dikotsi. E le karolo ya ditokišetšo tše, ofisi ya lekala ya Philippines e dutše e leka go išetša mafelo ao a kgomilwego ke kotsi dijo, meetse, dihlare tša kalafo le dilo tše dingwe tšeo di nyakegago. Ka Sontaga November 10, ke ge go tlile dilori tše ka bago tše lesome tšeo di tletšego ditlabakelo tša tlhakodišo gomme letšatšing le le latelago gwa tla dilori tše dingwe gape.
Batho ba tikologo yeo ga se ba ka ba ba le sebaka sa go lokiša tshenyo yeo e bakilwego ke tšhišinyego ya lefase ya bogolo bja 7.2 yeo e hlasetšego Philippines ka October 15, 2013, yeo e bolailego batho ba 218. Dipego di bontšha gore tšhišinyego ye e kgolo ya lefase e bolaile Dihlatse tša Jehofa tše tharo, e nngwe e bolailwe ke go kgerega ga maswika le go elela ga maraga mola tše dingwe tše pedi di wetšwe ke magae a tšona. Tšhišinyego ye e tlile ka moragonyana ga Ledimo le matla la Nari, leo le hlasetšego Philippines ka October 12, 2013, leo le bolailego batho ba 13.
Sehlopha se Bušago sa Dihlatse tša Jehofa se hlokomela ditshenyagalelo tša go hlakodiša ka go diriša meneelo ya lefase ka bophara. Sehlopha se Bušago gape se nyaka baithaopi bao ba nago le bokgoni gomme se dirišana le diofisi tša makala lefaseng ka moka go hwetša batho bao ba nago le bokgoni go thuša ka modiro wa go hlakodiša ba dirišana le balaodi le mekgatlo e mengwe ya naga.
Dean Jacek, e lego mmoleledi wa Dihlatse tša Jehofa kua Philippines, o itše: “Re tloga re kwele bohloko kudu ka baka la go hlokofalelwa moo go bakilwego ke masetlapelo ao a sa tšwago go direga. Ka baka la tshenyo ye le go huduega maikwelo ga bao ba kgomilwego ke kotsi go tloga go na le tlhokagalo e kgolo ya go ba homotša. Re tla tšwela pele re dira sohle seo re ka se kgonago go nea tlhakodišo le go thuša moyeng bagwera ba rena le baagišani.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Philippines: Dean Jacek, mogala +63 2 411 6090


text:
Jehofa o Hlahla Batho ba Gagwe Tseleng ya Bophelo
“Tsela še. Sepelang ka yona.”
DIKOPELO: 65, 48
1, 2. (a) Maphelo a batho ba bantši a phološitšwe ke temošo efe? (Bona seswantšho se se lego ka mo godimo.) (b) Batho ba Modimo ba na le tlhahlo efe yeo e ka phološago maphelo a bona?
“EMA, LEBELELA, EKWA.” Ka nywaga e fetago e 100, mantšu a a be a dutše a tšwelela maswaong a magolo a tsela diporong tša Amerika Leboa. Ka baka la’ng? E le gore dikoloi di se ke tša thulwa ke terene yeo e kitimago ge di tshela diporo. Go ela hloko maswao a a temošo go phološitše maphelo a batho ba bantši.
2 Jehofa o dira se se fetago go re nea maswao a tšhireletšo. O hlahla batho ba gagwe e le gore ba tle ba hwetše bophelo bjo bo sa felego le go phema dikotsi. Jehofa o etša modiši yo lerato yo a hlahlago dinku tša gagwe le go di lemoša gore di pheme ditsela tše kotsi.
JEHOFA O BE A DUTŠE A HLAHLA BATHO BA GAGWE
3. Go tlile bjang gore batho ba sepele tseleng yeo e lebišago lehung?
3 Go tloga mathomong, Jehofa o be a dutše a nea batho ditaelo tše di lebanyago goba tlhahlo. Ka mohlala, serapeng sa Edene, Jehofa o ile a nea ditaelo tše di kwagalago tšeo di bego di tlo dira gore batho ba phele ka mo go sa felego ka lethabo. (Genesi 2:15-17) Eupša Adama le Efa ba ile ba gana tlhahlo ya Tatago bona yo lerato. Efa o ile a kwa keletšo yeo go bonagalago e be e etšwa go noga, ke moka Adama yena a theetša mosadi wa gagwe. Mafelelo e bile afe? Bobedi bja bona ba ile ba tlaišega gomme ba hwa ba se na kholofelo ya tsogo. Le gona, ka baka la go se kwe ga bona, batho ka moka ba ile ba gapeletšega go sepela tseleng yeo e lebišago lehung.
4. (a) Ke ka baka la’ng go ile gwa nyakega tlhahlo e oketšegilego ka morago ga Meetsefula? (b) Maemo a mafsa a ile a utolla bjang kamoo Modimo a lebelelago bophelo?
4 Modimo o ile a nea Noa tlhahlo yeo e ilego ya phološa maphelo. Ka morago ga Meetsefula, Jehofa o ile a laela batho gore ba se ke ba ja madi goba go a nwa. Ka baka la’ng? Ka gobane Jehofa o be a tlo dumelela batho gore ba je nama. Ka baka la maemo a a mafsa, ba be ba hloka tlhahlo e mpsha, yeo e rego: “Feela le se ke la ja
5. Re tlo ahlaahla’ng sehlogong se, gona ka baka la’ng?
5 Ka morago ga mehla ya Noa, Modimo o ile a tšwela pele a hlahla batho ba gagwe. Sehlogong se, re tlo ahlaahla mehlala e sego kae ya kamoo a ilego a ba hlahla ka gona. Sehlogo se se tla matlafatša phetho yeo re e dirilego ya go latela tlhahlo ya Jehofa yeo e re lebišago lefaseng le lefsa.
SETŠHABA SE SEFSA, TLHAHLO E MPSHA
6. Ke ka baka la’ng go be go nyakega gore Baisiraele ba kwe melao yeo Modimo a ba neilego yona a diriša Moshe, gona ba be ba swanetše go dira’ng?
6 Mehleng ya Moshe, Jehofa o ile a nea batho ba gagwe tlhahlo e kwagalago ya kamoo ba swanetšego go itshwara ka gona le go mo hlankela. Ka baka la’ng? Le lebakeng le, maemo a be a fetogile. Ka nywaga ya ka godimo ga e makgolo a mabedi, Baisiraele e be e le makgoba kua Egipita moo batho ka moka ba bego ba rapela bahu, medingwana le go dira dilo tše dingwe tše dintši tšeo di bego di hlompholla Modimo. Ge batho ba Modimo ba be ba lokollwa Egipita, ba be ba hloka tlhahlo e mpsha. E be e tlo ba setšhaba seo se bego se tlo latela Molao wa Jehofa feela. Dipuku tše dingwe tšeo di hlalosago mantšu di bolela gore lentšu la Seheberu la “molao” le tswalana le lentšu leo le bolelago “go hlahla, go laela, go ruta.” Molao woo o be o šireletša Baisiraele boitshwarong bjo bo gobogilego le bodumeding bja maaka bja ditšhaba tšeo di bego di ba dikologile. Ge Baisiraele ba be ba ekwa Modimo, o be a ba šegofatša. Ge ba be ba sa mo kwe, ba be ba welwa ke ditlamorago tše šoro.
7. (a) Hlalosa lebaka la gore Jehofa a nee batho ba gagwe tlhahlo. (b) Molao wa Jehofa e bile moetetši bjang go Baisiraele?
7 Tlhahlo e mpsha e be e nyakega ka lebaka le lengwe. Molao wa Jehofa o be o lokišeletša Baisiraele tiragalo e bohlokwa morerong wa gagwe, e lego go tla ga Mesia, yena Jesu Kriste. Molao o be o gopotša Baisiraele gore ga se ba phethagala. Le gona o be o ba thuša go kwešiša gore ba be ba hloka topollo, ke gore, sehlabelo se se phethagetšego seo se bego se tla tloša dibe tša bona ka mo go feletšego. (Bagalatia 3:19; Baheberu 10:1-10) Go oketša moo, Molao o ile wa šireletša lešika la Mesia le go thuša Baisiraele go mo tseba ge a tšwelela. Ee, Molao o be o le bjalo ka tlhahlo ya lebakanyana, goba “moetetši,” wa go ba iša go Kriste.
8. Ke ka baka la’ng re swanetše hlahlwa ke melao ya motheo yeo e lego Molaong wa Moshe?
8 Ka ge re le Bakriste, le rena re ka holwa ke tlhahlo ya Jehofa yeo a neilego Molaong wa Moshe. Bjang? Re ka ema gomme ra lebelela melao ya motheo yeo Molao woo o theilwego go yona. Gaešita le ge re se sa le ka tlase ga melao yeo, re sa dutše re ka phela ka e mengwe ya yona letšatši le letšatši le tirelong ya rena go Jehofa. Jehofa o dirile gore melao yeo e ngwalwe ka Beibeleng e le gore re phele ka yona, re hlahlwe ke melao ya yona ya motheo le gona re leboge gore Jesu o re rutile mo gontši go feta Molao woo. Ekwa seo Jesu a se boletšego ge a re: “Le kwele gore go ile gwa thwe: ‘O se ke wa hlotlola.’ Eupša nna ke re go lena, yo mongwe le yo mongwe yo a tšwelago pele a lebeletše mosadi e le gore a mo kganyoge o šetše a hlotlotše le yena pelong ya gagwe.” Ka gona ga se feela gore re swanetše go phema go hlotlola eupša gape re swanetše go gana dikgopolo goba dikganyogo tše di gobogilego.
9. Ke maemo afe a mafsa ao a ilego a dira gore Modimo a nee tlhahlo e mpsha?
9 Ka morago ga ge Jesu a tlile e le Mesia, Jehofa o ile a nea tlhahlo e mpsha gomme a utolla mo go oketšegilego ka morero wa gagwe. Ke ka baka la’ng seo se be se nyakega? Ka ngwaga wa 33, Jehofa o ile a lahla setšhaba sa Isiraele gomme a kgetha phuthego ya Bokriste gore e be batho ba gagwe. Ka gona maemo a batho ba Modimo a be a fetogile gape.
TLHAHLO BAKENG SA ISIRAELE YA MOYA
10. Ke ka baka la’ng phuthego ya Bokriste e ile ya newa melao e mefsa, gona e be e fapana bjang le yeo e bego e neilwe Baisiraele?
10 Jehofa o be a neile Baisiraele Molao a diriša Moshe go ba ruta kamoo ba swanetšego go phela ka gona le go mo hlankela. Go thoma lekgolong la pele la nywaga, batho ba Modimo ba be ba sa hlwe ba etšwa setšhabeng setee feela eupša ba be ba etšwa ditšhabeng le ditlogong tše dintši, e bile ba be ba bitšwa Isiraele ya moya. Ba be ba bopa phuthego ya Bokriste gomme ba le ka tlase ga kgwerano e mpsha. Jehofa o ile a ba nea tlhahlo e mpsha goba e oketšegilego ya kamoo ba swanetšego go phela ka gona le go mo hlankela. Ruri “Modimo ga a bebe sefahlego, eupša setšhabeng se sengwe le se sengwe motho yo a mmoifago gomme a dira se se lokilego o a amogelega go yena.” (Ditiro 10:34, 35) Bakriste bao ba ile ba latela “molao wa Kriste,” woo o theilwego kudu melaong ya motheo yeo e bego e ngwadilwe dipelong tša bona, e sego maswikeng. Molao wo o be o tlo hlahla Bakriste le go ba hola go sa šetšwe gore ba dula kae.
11. “Molao wa Kriste” o be o tla kgoma dikarolo dife tše pedi tša bophelo bja Bokriste?
11 Isiraele ya moya e ile ya holwa kudu ke tlhahlo yeo Jehofa a bego a e nea yona ka Jesu. Pele ga ge a ka thoma kgwerano e mpsha, Jesu o ile a nea ditaelo tše pedi tše bohlokwa. E nngwe e be e le mabapi le go bolela ditaba tše dibotse. E nngwe e be e le mabapi le kamoo Bakriste ba swanetšego go itshwara ka gona le go swarana ka gona. Tlhahlo ye e be e lebišitšwe go Bakriste ka moka, ka gona e šoma go rena ka moka lehono, go sa šetšwe gore re tlo phela ka mo go sa felego legodimong goba lefaseng.
12. Ke phetogo efe yeo e ilego ya ba gona modirong wa boboledi?
12 Nakong e fetilego, batho ba ditšhaba tše dingwe ba be ba swanetše go tla Isiraele gore ba hlankele Jehofa. (1 Dikgoši 8:41-43) Eupša Jesu o ile a nea taelo yeo e lego go Mateo 28:19, 20. (Bala.) O ile a botša barutiwa ba gagwe gore ‘ba ye’ go batho ka moka. Ka Pentekoste ya ngwaga wa 33, Jehofa o ile a bontšha gore o nyaka ditaba tše dibotse di bolelwa lefaseng ka moka. Letšatšing leo, mo e ka bago ditho tše 120 tša phuthego e mpsha di ile tša tlala moya o mokgethwa gomme tša thoma go bolela ka maleme go Bajuda le go batho bao ba bego ba sokologetše tumelong ya Sejuda. (Ditiro 2:4-11) Ka morago, ditaba tše dibotse di ile tša botšwa le Basamaria. Ke moka, ka ngwaga wa 36, ditaba tšeo di ile tša botšwa le Bantle bao ba sa bollago. Se se be se ra gore Bakriste ba be ba swanetše go bolela ditaba tše dibotse go batho ka moka lefaseng!
13, 14. (a) Ke’ng seo se akaretšwago ‘taelong e mpsha’ ya Jesu? (b) Re ithuta’ng mohlaleng wa Jesu?
13 Le gona Jesu o ile a nea “taelo e mpsha” ya kamoo re swanetšego go swara bana babo rena le dikgaetšedi. (Bala Johane 13:34, 35.) Letšatši le letšatši re swanetše go ba bontšha gore re a ba rata, eupša le gona re swanetše go ikemišetša go ba hwela. Se ke selo seo se bego se sa hlokagale Molaong wa Moshe.
14 Jesu ke mohlala o mogolo kudu wa motho yo a ilego a bontšha lerato le bjalo la go hloka boithati. O be a rata barutiwa ba gagwe kudu moo a ilego a ba hwela ka go rata. Le gona o letetše gore balatedi ba gagwe ka moka ba dire se se swanago. Ka gona re swanetše go ikemišetša go kgotlelela mathata gaešita le go hwela bana babo rena le dikgaetšedi.
TLHAHLO YA LEHONO LE YA NAKONG E TLAGO
15, 16. Ke maemo afe a mafsa ao re nago le ona, gona Modimo o re hlahla bjang?
15 Jesu o kgethile “mohlanka yo a botegago le wa temogo” gore a nee balatedi ba gagwe “dijo tša [moya] ka nako e swanetšego.” (Mateo 24:45-47) Dijo tše di akaretša tlhahlo e bohlokwa yeo Modimo a e neago batho ba gagwe ge maemo a fetoga. Maemo a rena ke a mafsa ka tsela efe?
16 Re phela “mehleng ya bofelo,” le gona kgauswinyane re tlo lebeletšana le masetlapelo a sa kago a ba gona. (2 Timotheo 3:1; Mareka 13:19) Le gona Sathane le batemona ba gagwe ba rakilwe legodimong gomme ba lahlelwa lefaseng, ba tlaiša batho o šoro. (Kutollo 12:9, 12) Go oketša moo, re kwa taelo ya Jesu ka go bolela ditaba tše dibotse lefaseng ka bophara go batho ba bantši le ka maleme a mantši go feta le ge e le neng pele!
17, 18. Re swanetše go arabela bjang tlhahlong yeo re e newago?
17 Mokgatlo wa Modimo o re nea didirišwa tše dintši go re thuša modirong wa boboledi. Na o a di diriša? Dibokeng tša rena, re newa tlhahlo ya kamoo re ka dirišago didirišwa tše gabotse. Na o lebelela tlhahlo ye e etšwa go Modimo?
18 E le gore Modimo a re šegofatše, re swanetše go kwa tlhahlo ka moka yeo a re neago yona a diriša phuthego ya Bokriste. Ge e ba re ekwa gona bjale, go tlo ba bonolo go latela tlhahlo nakong ya “masetlapelo a magolo,” ge lefase ka moka le kgopo la Sathane le fedišwa. (Mateo 24:21) Ka morago ga moo, re tlo newa tlhahlo e mpsha e le gore re phele lefaseng le lefsa la go loka leo le tla bago le se na tutuetšo ya Sathane.
19, 20. Ke mangwalo afe a go phuthwa ao a tlago go bulwa, gona a tlo re hola bjang?
19 Mehleng ya Moshe, setšhaba sa Isiraele se be se hloka tlhahlo e mpsha, ka gona Modimo o ile a se nea Molao. Ka morago, phuthego ya Bokriste e ile ya swanelwa ke go latela “molao wa Kriste.” Ka mo go swanago, Beibele e re botša gore lefaseng le lefsa, re tlo hwetša mangwalo a go phuthwa ao a nago le tlhahlo e mpsha. (Bala Kutollo 20:12.) Go ka direga gore mangwalo a a go phuthwa a tlo hlalosa seo Jehofa a se nyakago go batho ka nako yeo. Ka go ithuta wona, batho ka moka, go akaretša le bao ba tla bego ba tsošitšwe bahung, ba tla tseba seo Modimo a se nyakago go bona. Mangwalo a go phuthwa a tlo re thuša go ithuta ka mo go oketšegilego ka tsela ya Jehofa ya go nagana. Le gona re tlo kwešiša Beibele gakaone, ka gona Paradeiseng re tlo swarana ka lerato, tlhompho le go godišana. (Jesaya 26:9) Nagana gore ke dilo tše dintši gakaakang tšeo re tlago go ithuta tšona le go di ruta ba bangwe ge re tla be re hlahlwa ke Kgoši ya rena, Jesu Kriste!
20 Ge re ka tla ra latela tlhahlo yeo e “ngwadilwego mangwalong a go phuthwa” gomme ra dula re botegela Jehofa nakong ya teko ya mafelelo, o tla ngwala maina a rena sa ruri “lengwalong la go phuthwa la bophelo.” Re tla hwetša bophelo bjo bo sa felego! Ka gona re swanetše go EMA gore re bale seo Beibele e se bolelago, re LEBELELE gore re kwešiše seo e re botšago sona, ke moka re KWE ka go latela tlhahlo ya Modimo gona bjale. Ge re ka dira dilo tše, re tla phologa masetlapelo a magolo gomme ra thabela go ithuta ka Modimo wa rena yo bohlale le yo lerato e lego Jehofa, ka mo go sa felego.


text:
Dibidio Tšeo di Hwetšagalago ka Maleme a Mantši
Dihlatse tša Jehofa di tsebja gabotse ka modiro wa tšona wa go fetolela. Ka November 2014, re be re šetše re fetoletše Beibele ka maleme a 125 le dipuku tšeo di theilwego Beibeleng ka maleme a 742. Modiro wa rena wa go fetolela o akaretša le go dira dibidio. Go tloga ka January 2015, bidio ya Ke Eng Seo se Diregago Holong ya Mmušo? e be e šetše e le gona ka maleme a 398 gomme ya Ke ka Baka la Eng o Swanetše go Ithuta Beibele? e le gona ka maleme a 569. Ke ka baka la’ng e bile ke bjang dibidio tše di ilego tša tšweletšwa?
Ka March 2014, Sehlopha se Bušago sa Dihlatse tša Jehofa se ile sa laela diofisi tša makala lefaseng ka bophara go gatiša dibidio tše ka maleme a mantši ka mo go ka kgonegago e le gore go be bonolo go ruta batho Beibele.
Go fetolela bidio go tšea megato e mmalwa. Sa pele, sehlopha sa bafetoledi se fetolela bidio. Mogato wa go latela ke gore go kgethwa batho bao ba bolelago leleme leo bakeng sa go gatiša. Ke moka lefapha la go gatiša le gatiša seo se fetoletšwego, la theetša le go beakanya bidio yeo gomme la lokela mantšu ao a tšwelelago sekirining. Mafelelong, mantšu a gatišitšwego, mongwalo wo o tšwelelago sekirining le bidio di a kopanywa bakeng sa go tšweletša bidio e feletšego yeo e tlago go pharwa Wepesaeteng.
Makala a mangwe a na le mafelo a go gatiša le batho bao ba tlwaeleditšwego modiro wo. Ka gona go thweng ka maleme ao a bolelwago le go fetolelwa mafelong ao a lego kgole le toropo?
Lefaseng ka bophara, batho bao ba tsebago modiro wo wa go gatiša ba tšea ditlabakelo tša go gatiša tšeo di šikarwago gomme ba yo gatiša mafelong ao. Ditsebi tša go gatiša di dira lefelo la motšwa o swere la go gatiša Holong ya Mmušo (lefelo la borapedi la Dihlatse tša Jehofa) goba magaeng a batho di diriša digodiša medumo le laptop yeo e nago le lenaneo leo le dirišwago ge go gatišwa. Batho bao ba bolelago leleme leo ba šoma e le babadi, bahlahli le go lekola seo se gatišitšwego. Ge batho ba ka moka ba kgotsofaditšwe ke kamoo bidio e gatišitšwego ka gona, ditsebi tše tša go gatiša di tšea ditlabakelo tša tšona tša fetela lefelong le lengwe.
Ka go diriša mokgwa wo, go ile gwa kgonega gore dibidio tše di tšweletšwe ka maleme a mantši.
Tsela yeo batho ba amogetšego dibidio tše e tloga e kgahliša. Bathong ba bantši, dibidio tša rena ke tša mathomothomo tšeo ba di bonego ka leleme la bona.
Le lengwe la maleme ao a gatišitšwego ke Sepitjantjatjara, seo se bolelwago ke batho ba 2 500 Australia. Bidio e ile ya gatišwa ka leleme le toropong ya Alice Springs Seleteng sa ka Leboa. Callan Thomas, yoo a ilego a thuša ka go gatiša o itše: “Dibidio tše di ile tša thabelwa kudu, batho ba mo ba be ba kgomaretše sedirišwa sa elektroniki ba bogetše bidio e bile ba botšiša gore ba ka hwetša kae dibidio tše dingwe tša mohuta wo. Dipuku tša leleme le di hwetšagala ka sewelo. Ge ba be ba ekwa bidio ye—kudukudu ge ba be ba e bona—ba ile ba makala kudu.”
Dihlatse tše pedi nageng ya Cameroon di be di sesa nokeng ka seketswana. Di ile tša ema motsaneng wa Pygmy gomme tša bolela le kgoši ya moo, yeo e bego e le morutiši sekolong sa lefelong le. Ka morago ga go lemoga gore kgoši ye e bolela Sebassa, Dihlatse tše di ile tša diriša tablet go bapala bidio ya Ke ka Baka la Eng o Swanetše go Ithuta Beibele? ka leleme la yona. Kgoši ye e ile ya kgahlwa kudu ke seo e bego e se bona ke moka ya kgopela dipuku le dipukwana.
Motsaneng o mongwe nageng ya Indonesia, moetapele wa bodumedi wa moo o be a ganetša Dihlatse tša Jehofa gomme o ile a fiša dipuku le dipukwana ka moka tšeo Dihlatse di bego di di neile batho ba moo. Batho ba bangwe motsaneng wo ba be ba tšhošetša ka gore ba tla fiša Holo ya Mmušo e lego lefelo la borapedi la Dihlatse tša Jehofa. Ka morago ga moo, maphodisa a mane a ile a ya ntlong ya Hlatse e nngwe go yo botšološiša yena le lapa la gagwe. Maphodisa a be a nyaka go tseba seo se diregago Holong ya Mmušo, ka gona Hlatse ye e ile ya a bontšha bidio ya Ke Eng Seo se Diregago Holong ya Mmušo? ka Seindonesia.
Ka morago ga go bogela bidio ye, lephodisa le lengwe le ile la re: “Bjale gona ke a bona gore batho ga ba le kwešiše e bile ga ba le tsebe gabotse.” Lephodisa le lengwe le ile la botšiša gore: “Na nka hwetša bidio ye gore ke kgone go e bontšha batho ba bangwe? Bidio ye e ntira gore ke le tsebe gakaone.” Maphodisa ga bjale a kwešiša Dihlatse e bile a a di šireletša.
Ge e ba o se wa tšwa o bogela dibidio tše gore’ng o sa di bogele ka leleme la gago?
Ithute ka mo go oketšegilego
Thuto ya Beibele ke Eng?
Hwetša dikarabo tša dipotšišo tša mabapi le thuto ya rena ya mahala ya Beibele.
Kamoo Dikgatišo tša Dihlatse tša Jehofa di Ngwalwago le go Fetolelwa ka Gona
Re tšweletša dikgatišo ka maleme a ka godimo ga a 600. Ke ka baka la’ng re itapiša gakaakaa?


text:
KAROLO 9
Rapelang Jehofa le le Lapa
‘Rapelang Yo a dirilego legodimo le lefase.’—Kutollo 14:7
Ka ge o ithutile poroutšheng ye, Beibele e na le melao e mentši ya motheo yeo e ka thušago wena le lapa la gago. Jehofa o nyaka gore o thabe. O go holofetša gore ge o ka etiša pele borapedi bja gagwe, ‘dilo tše tše dingwe ka moka o tla di okeletšwa.’ (Mateo 6:33) Ruri Jehofa o nyaka gore o be mogwera wa gagwe. Diriša sebaka se sengwe le se sengwe go hlagolela segwera sa gago le Modimo. Ye ke tokelo e kgolo kudu yeo motho a ka bago le yona.—Mateo 22:37, 38.
1 MATLAFATŠA TSWALANO YA GAGO LE JEHOFA
SEO BEIBELE E SE BOLELAGO: “‘Ke tla ba tatago lena, lena le tla ba barwa le barwedi ba ka,’ go bolela Jehofa.” (2 Bakorinthe 6:18) Modimo o nyaka gore o be mogwera wa gagwe wa kgauswi. Tsela e nngwe ya go dira se, ke ka go rapela. Jehofa o go laletša gore ‘o rapele ka mehla.’ (1 Bathesalonika 5:17) Jehofa o fagahletše go go kwa o ntšha sa mafahleng. (Bafilipi 4:6) Ge o rapela le ba lapa la gago, ba tla bona kamoo Modimo e lego wa kgonthe go wena.
Ga se wa swanela go bolela le Modimo feela, eupša o swanetše go mo theetša. O ka dira se ka go ithuta Lentšu la gagwe le dikgatišo tšeo di theilwego Beibeleng. (Psalme 1:1, 2) Naganišiša ka seo o ithutago sona. (Psalme 77:11, 12) Go theetša Modimo gape go akaretša go ya dibokeng tša Bokriste ka mehla.—Psalme 122:1-4.
Go bolela le ba bangwe ka Jehofa ke tsela e nngwe e bohlokwa ya go matlafatša tswalano ya gago le yena. Ge o tšwela pele o dira se, o tla ikwa o batamela go yena le go feta.—Mateo 28:19, 20.
SEO SE KA DIRWAGO:
Beelang ka thoko nako ya go bala Beibele le go rapela letšatši le lengwe le le lengwe
Le le lapa, dirang gore mediro ya moya e tle pele ga boithabišo le boitapološo
2 THABELANG BORAPEDI BJA LENA BJA LAPA
SEO BEIBELE E SE BOLELAGO: “Batamelang Modimo gomme o tla le batamela.” (Jakobo 4:8) Le swanetše go dira lenaneo la borapedi bja lapa gomme le le latele ka mehla. (Genesi 18:19) Eupša go nyakega mo gontši. Modimo o swanetše go ba karolo ya bophelo bja lena bja letšatši le letšatši. Matlafatša tswalano ya lapa la gago le Modimo ka go bolela ka yena “ge o dutše ntlong ya gago, ge o sepela tseleng, ge o robala le ge o tsoga.” (Doiteronomio 6:6, 7) Ipeele pakane ya gore o tla swana le Joshua, yo a itšego: “Ge e le nna le ba lapa la ka re tla hlankela Jehofa.”—Joshua 24:15.
SEO SE KA DIRWAGO:
Eba le lenaneo la ka mehla la go dira dilo tšeo di kgomago setho se sengwe le se sengwe sa lapa la gago
Ithute ka mo go oketšegilego
Borapedi bja Lapa ke Eng?
Ithute kamoo tokišetšo ye e ka go thušago ka gona go batamela go Modimo le go matlafatša lapa la gago.
Hlagolelang Bomoya Bjalo ka Banyalani
Go beela nako ka thoko bakeng sa go ithuta Beibele gotee le le lapa go ka kaonefatša lenyalo la lena.
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?


text:
TABA YA LETLAKALA LA KA NTLE
O ka Thaba le ge o na le Mathata!
O nagana gore lethabo la gago le kgongwa kudu ke sefe sa dilo tše di latelago?
boemo bja gago
dikarolwana tša gago tša leabela
tsela yeo o lebelelago dilo ka yona
BA BANGWE ba ka kgetha “boemo,” mohlomongwe e le ge ba re: “Ke be ke tla thaba . . .
“ge feela ke be ke na le tšhelete e ntši”
“ge feela ke be ke le lenyalong leo le thabišago”
“ge feela ke be ke phetše gabotse mmeleng”
Lega go le bjalo, therešo ke gore tsela yeo o lebelelago dilo ka yona e phala boemo bja gago le dikarolwana tša leabela ge go tliwa tabeng ya go ba le lethabo. E bile tšeo ke ditaba tše dibotse. Ka baka la’ng? Ka gobane go fapana le boemo bja gago goba dikarolwana tša leabela, e lego dilo tšeo o sa kgonego go di laola, o ka kgona go laola tsela yeo o lebelelago dilo ka yona.
“SEHLARE SE SE FODIŠAGO”
Seema sa Beibele se re: ‘Pelo e thabilego e etša sehlare se se fodišago, eupša moya o nyamilego o fetša motho matla.’ (Diema 17:22) Ka mantšu a mangwe, tsela yeo o lebelelago dilo ka yona e tloga e le bohlokwa! E ka kgoma taba ya ge e ba o tla fihlelela selo seo o nyakago go se dira goba o tla itlhoboga, goba ge e ba tiragalo ya masetlapelo e tla go dira motho yo kaone goba yo mobe le go feta.
Batho ba bangwe ba ka no se dumelelane le kgopolo yeo. Mo gongwe ba ka re:
‘Go re’ng ke swanetše go fihla mathata a ka ka go itira eka ke na le kholofelo bophelong?’
‘Boemo bja ka bo ka se fetoge le ge nka leka go ba le pono e botse.’
‘Go e na le gore ke lore ka dilo di lokile, go kaone gore ke di lebelele ka tsela ya kgonthe.’
Dikgopolo tšeo di ka bonagala di kwagala. Lega go le bjalo, go lebelela dilo ka tsela e botse go a hola. Ka mohlala, ela hloko maemo a latelago.
Ge ba le mošomong, Alex le Brian ba šoma ka thata dilong tše di sa swanego. Ka morago ga gore molebeledi wa bona a lekole mošomo wa bona, o bontšha yo mongwe le yo mongwe diphošo tše dikgolo mešomong ya bona.
Alex: “Ke tloga ke tšere nako e telele e bile ke šomile ka thata mošomong wo, fela ga se ka o kgona! Nka se tsoge ke kgonne mošomo wo. Go sa šetšwe gore ke šoma ka thata gakaakang, ga nke o kgotsofatša. Ke sa itshwenyetša’ng?”
Brian: “Mong wa ka o mpontšhitše dilo tšeo a di ratilego ka mošomo wa ka, eupša ke dirile diphošo tše dikgolo tše sego kae. Ke ithutile dithuto tše bohlokwa tšeo di tla nthušago gore ke kaonefatše nakong e tlago.”
O NAGANA ENG?
Dikgweding tše tshelelago go tloga ga bjale, ke mošomi ofe yo a tlago go kgona mošomo kudu—na ke Alex goba ke Brian?
Ge e ba o be o le mothwadi, ke monna ofe go bao ba babedi yo o bego o ka rata go mo thwala goba go dira gore a dule a go šomela?
Ge o nyamišwa, o itshwara go swana le ofe go banna bao ba babedi?
Andrea le Brittney ba fela ba hlaselwa ke bodutu. Yo mongwe le yo mongwe wa bona o lebeletšana le boemo ka tsela ya gagwe.
Andrea o lebiša šedi e kgolo go yena. O gana go direla batho ba bangwe dilo ka ntle le ge bona ba ka mo direla se itšego pele. O ipotša gore: ‘Go re’ng ke swanetše go itshenyetša nako ka batho bao ba sa ntirelego selo ge ke ba diretše dilo?’
Brittney o leka ka thata go bontšha batho ba bangwe botho le go ba direla dilo, go sa šetšwe gore ba bonagala ba leboga goba go se bjalo. O diriša Molao wa Gauta—o swara batho ba bangwe ka tsela yeo a bego a ka rata gore ba mo sware ka yona. (Luka 6:31) Brittney o fo thabišwa ke ge a direla ba bangwe dilo tše dibotse.
O NAGANA ENG?
Ke ofe go basadi ba ba babedi yo o bego o ka ratago gore e be mogwera wa gago?
Ke ofe yo a ka ikwago a kgotsofetše ka ditswalano tša gagwe le batho ba bangwe?
Ge e ba o fela o hlaselwa ke bodutu, na o itshwara go swana le Andrea goba go swana le Brittney?
O ka be o tseba batho bao ba swanago le Brian le Brittney. O ka ba wa nagana gore o swana le bona. Ge e ba go le bjalo, ga go pelaelo gore tsela yeo o lebelelago dilo ka yona e ka dira phapano bophelong bja gago. Ka lehlakoreng le lengwe, go thwe’ng ge e ba o swana kudu le Alex goba Andrea? Ela hloko ditsela tše tharo tšeo ka tšona Beibele e ka go thušago go ba le pono e botse kudu ka mathata a bophelo.
1 PHEMA GO HLOKA KHOLOFELO
BEIBELE E RE: “Ge o nolega moko mohlang wa ditlalelo, matla a gago a tlo felela.”—Diema 24:10, Phetolelo ya Kgale.
SEO E SE BOLELAGO: Go hloka kholofelo bophelong go tla go fetša matla ao o a nyakelago go kaonefatša boemo bja gago goba go lebeletšana le bjona.
KA MOHLALA: Juliza ga se a ka a thaba bjaneng bja gagwe. Tatagwe o be a lemaletše bjala gomme lapa labo le diila. Ba be ba phelela go huduga. Mathomong, Juliza o be a hloka kholofelo ka boemo bja gagwe bja bophelo. Eupša seo se ile sa fetoga. O ile a thušwa ke’ng? Juliza o re: “Le pele batswadi ba ka ba ka fenya mathata a bona, Beibele e ile ya nthuša gore ke kaonefatše pono ya ka ka dilo. Le go fihla le lehono, seo se bolelwago ke Beibele se nthuša gore ke se dule ke nagana ka dilo tše di fošagetšego. Bjale, ge batho ba bontšha dika tšeo ke sa di ratego, ke leka go kwešiša lebaka leo ka lona ba itshwarago ka tsela yeo.”
Go etša ge Juliza a ithutile, Beibele ke puku ya melao ya motheo yeo e kwagalago. Keletšo ya yona e ka go thuša gore o lebeletšane le maemo ao a sa kgahlišego. Ka mohlala, Baefeso 4:23 e re: “Le dule le mpshafatšwa matleng a lena a tutuetšago monagano.”
Go etša ge temana yeo e bontšha, o ka kgona go fetoša pono ya gago. O ka “mpshafatšwa” monaganong wa gago. Lega go le bjalo, go dira phetogo yeo ke mogato o tšwelago pele. Ke ka baka leo temana yeo e rego re swanetše go ‘dula re mpshafatšwa.’
2 ŠETŠA DILO TŠE DIBOTSE
BEIBELE E RE: “Go yo madimabe matšatši ka moka ke a mabe; eupša pelo e thabilego ke monyanya wa ka mehla.”—Diema 15:15, Phetolelo ya Kgale.
SEO E SE BOLELAGO: Ge e ba o lebelela dilo ka moka ka tsela e fošagetšego, o tla ikwa o ‘hlaka’ gomme letšatši le lengwe le le lengwe le tla bonagala e le le ‘lebe’ goba le sa thabiše. Eupša ge e ba o šetša dilo tše dibotse, o tla ba le “pelo e thabilego” wa ba wa ikwa o kgotsofetše. Kgetho ke ya gago.
KA MOHLALA: Ka morago ga gore Yanko a buiwe, a tlošwe serurugi bjokong, o ile a ba le mafokodi mmeleng ao a ilego a kgoma mosepelo wa gagwe le polelo. Yanko o ile a fetša mengwaga e mentši a nyamile o šoro ka ge a be a nagana gore seo se tla mo šitiša go fihlelela dilo tšeo a nyakago go di dira. Eupša o ile a fetoša tsela yeo a bego a bona dilo ka yona. Bjang? O re: “Go e na le gore ke šetše mafokodi a ka, ke ithutile go dula ke nagana ka ditaba tšeo di kgothatšago.”
Tsela e nngwe yeo Yanko a fihlelelago se ke ka go bala ditemana tša Beibele. O re: “Se se dira gore ke dule ke nagana ka dilo tše dibotse. Ga se ka phaela ka thoko dilo tše dikgolo tšeo ke nyakago go di fihlelela, eupša ga bjale ke šeditše dilo tše dinyenyane tšeo nka di fihlelelago. Ge dikgopolo tšeo di nyamišago di šwahlela monaganong wa ka, ke naganišiša ka mabaka a mantši ao a ntirago gore ke thabe.”
Bjalo ka Yanko, le wena o ka fenya dikgopolo tša gago tša go hloka kholofelo ka go nagana ka dilo tše dibotse. Ge e ba o lebeletšane le maemo ao a sa kgahlišego—mohlomongwe e le bothata bja tša maphelo go etša Yanko—ipotšiše gore: ‘Na ruri nka itlhoboga boemong bjo? Na ke gona ge go fedile, goba se e fo ba e le tšhitišo ya nakwana?’ Ithute go gana dikgopolo tše fošagetšego ka go dula o nagana ka dilo tše di agago.
3 DIRELA BA BANGWE DILO
BEIBELE E RE: “Go na le lethabo le legolo go neeng go feta go amogeleng.”—Ditiro 20:35.
SEO E SE BOLELAGO: Go nea ka go hloka boithati go dira gore monei a kgotsofale e le ruri. Ka baka la’ng? Ka gobane ga se ra bopelwa go fo hlokomela dinyakwa tša rena feela. (Bafilipi 2:3, 4; 1 Johane 4:11) Go thabela go nea go ka re thuša kudu go lebeletšana le maemo a sa kgahlišego bophelong.
KA MOHLALA: Josué o golofetše kudu mokokotlong (e lego bolwetši bja spina bifida). Gantši o opelwa o šoro. Eupša o thabela bophelo ka go thuša ba bangwe. O re: “Go e na le gore ke re, ‘Nka se kgone go dira seo,’ ke thabela go nagana ka ditsela tše di holago tša go thuša batho ka dinyakwa tša bona tša letšatši le letšatši. Ke hwetša ditsela tša go direla ba bangwe dilo, gomme se se nthabiša kudu.”
SEO O KA SE DIRAGO
Tsoma dibaka tša go bontšha boikgafo. Ka mohlala, na o ka apeela moagišani yo a babjago? Na o tseba batšofadi bao ba hlokago thušo ka mešongwana ya ka gae?
Šetša tsela yeo o lebelelago dilo ka yona go swana le kamoo o bego o tla hlokomela serapa sa gago ka gona. Tumola sekoro seo se nago le mpholo sa dikgopolo tše fošagetšego le go hloka kholofelo bophelong. Bjala peu ya go ba le kholofelo gomme o humiše bophelo bja gago ka ditiro tšeo di tšweletšago maikwelo a thabišago. O tla buna dienywa tša maikwelo tšeo di tlago go dira gore bophelo bja gago e be bjo bo kgotsofatšago le go feta. Le gona seo se tla kgonthišetša therešo ya gore tsela yeo o lebelelago dilo ka yona e tloga e le bohlokwa!
Batho ba bangwe ba phema go ja dijo tše itšego ka baka la boemo bja bona bja tša maphelo; le wena o ka ithuta go gana dikgopolo tše di fošagetšego
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
TABA YA LETLAKALA LA KA NTLE | KAMOO O KA THABELAGO MOŠOMO WA GAGO
Go Šoma ka Thata
—Na go Šiilwe ke Nako?
Alex o a hemelana ge a nametša lepokisi le lengwe loring ya khampani yeo a e šomelago ya go rwalela batho dithoto. O ipotšiša gore: ‘Ke re’ng ke kgotleletše mošomong wo wo o sa nkišego felo? Ke tlo atlega neng? Ke be ke tla phela gakaone kudu ge nkabe ke sa tlamege go šoma!’
Go swana le Alex yo go bolelwago ka yena mo, batho ba bantši lehono ga ba thabele go šoma ka thata. Molokiši wa dikoloi yo a bitšwago Aaron o re: “Batho ba bantši ba nagana gore go šoma seo go thwego ke mošomo wa tlasana go ba theoša seriti. Ba ipotša gore: ‘Ke fo ba ke šoma mošomo wo go fihlela nka hwetša o mongwe o mokaone.’”
Ke ka ba ka la’ng ba bantši ba nagana gore ga ba swanelwe ke go šoma ka thata? Mohlomongwe ba tutueditšwe ke mekero ya ditaba, yeo gantši e bontšhago bophelo bjo go thwego ke bja maleba e le bja manobonobo le bja boiketlo. Matthew yo a šomago go lokiša dilo, o re: “Batho ba nagana gore ge o swanelwa ke go šoma ka thata kutšwanyana gore o iphediše, ke gona moo o sa atlegego.” Mohlwekiši yo a bitšwago Shane o hlokometše tshekamelo e swanago. O re: “Batho ba bantši ga ba sa na moya wa go šomela mogolo wa letšatši ka gore ba šome letšatši ka moka.”
Ka lehlakoreng le lengwe, batho ba bantši bao ba atlegilego ge e le gabotse ba rata go šoma ka thata. Mošomi wa tša meago wa nywaga e 25 yo a bitšwago Daniel o re: “Ke nagana gore go šoma ka thata go putsa ka go fetišiša, kudukudu ge e ba go dirwa ka dipakane tše di nago le morero.” Andre wa nywaga e 23, o dumelelana le seo. O re: “Ke nagana gore mošomo o sepedišana le lethabo le boiketlo. Go šoma ganyenyane le go se dire mo gontši ga se selo seo se ka tlišago lethabo leo le swarelelago—go fo tliša molapo o sa felego!”
Batho ba swanago le Daniel le Andre ba hlagoletše bjang pono e botse mabapi le go šoma ka thata? Ka boripana, ba dirišitše melao ya motheo ya Beibele maphelong a bona. Go e na le gore Beibele e thibele go šoma ka thata, e kgothaletša batho go ba mafolofolo le go kgotlelela. Eupša Beibele ga e fo re botša ka mošomo feela. E bile e re bontšha kamoo re ka thabelago mošomo wa rena.
Ke melao efe ya motheo ya Beibele yeo e ka go thušago go kgotsofalela mošomo wa gago? Re go laletša gore o hlahlobe e sego kae ya yona, ka ge e ahlaahlwa sehlogong se se latelago.


text:
TŠA MOLAO LE DITOKELO TŠA BATHO
Turkmenistan
Na Bahram Hemdemov o tla Lokollwa le Sehlopha se se Latelago sa Bagolegwa Bao ba Tlago go Lebalelwa?
Dihlatse di holofela gore mopresitente wa Turkmenistan e lego Gurbanguly Berdimuhamedov o tla lokolla Bahram nakong e tlago ge a lebalela le go lokolla sehlopha se sengwe sa bagolegwa.
Turkmenistan e Gapeletšega go Rarolla Melato ya go se Hlomphiwe ga Ditokelo tša Batho
Diphethong tše nne tšeo di sa tšwago go dirwa, Komiti ya Ditshwanelo tša Batho ya Ditšhaba tše Kopanego e ile ya phetha ka gore mmušo wa Turkmenistan o otlile ka phošo batho bao ba ganago go tsenela bošole ka baka la letswalo.
Turkmenistan e Lokolla Dihlatse tša Jehofa Tšeo di Bego di Golegilwe ka Baka la Tumelo ya Tšona
Ka October 22, 2014, Mopresidente Berdimuhamedov o ile a lokolla Dihlatse tša Jehofa tše seswai kua Turkmenistan tšeo di bego di golegilwe ka baka la tumelo ya tšona.


text:
Full text loading...
n Lexikos - The lexicographic treatment of the demonstrative copulative in Sesotho sa Leboa - an exercise in multiple cross-referencing
Abstract
Tokelotlhaloo ya lealaupi-leba ka mo pukuntung ya Sesothosa Leboa - Tirio ka go upana go gont
Ka go sengwalwana se sa nyakiio,nyakiio yeo e tseneletego e laetwa ka ga go lokelwa le go hlalowa ga lealaupi-leba ka mopukuntung ya Sesotho sa Leboa. Thutwana ya mohuta wo ya nyakiio e oma bjalo ka mohlalago laeta seo se bitwago 'tokelo ya mantu ka lenaneo' (paradigmatic lemmatisation) ya mantu alegoro leo le tswaletwego ka go maleme a Afrika. Tlhokego ya nyakiio ya mohuta wo e tla kamorago ga theriano ya ditaeto ta gonabjale le teo di sego gona ka go tlhamopukuntu ya teoriya maleme a Afrika. Ditaba te di hlalowa ka go dikarolo 1 le 2. Tlhaloo ya teori ya lealaupilebaka go Sesotho sa Leboa e fiwa ka go karolo 3, mola karolo 4 e hlahloba tokelo le tlhaloo yalealaupi-leba ka go dipukuntu te nne teo di lego gona mo polelong ye. Dipoelo ta dikarolo 3le 4 di omiwa karolong ya 5, yeo e sekasekago mathata le dikgonego ta tokelotlhaloo yalealaupi-leba ka go dipukuntu ta polelopedi le ta polelotee. Dikarolo te pedi teo di latelagodi twela pele ka tekolo tiriong ya dikakanyeto ta thomio ya lealaupi-leba ka go PyaSsaL, elego Pukuntutlhaloi ya Sesotho sa Leboa. Karolo 6 e lebane le taodiwana ya pampiri mola karolo 7 elebane le taodiwana ya Inthanete. Ka go dira bjalo, pukuntu ya mathomothomo ya polelotee yamaleme a Afrika e tsebagatwa mo Inthaneteng. Mafelelong karolo 8 e fa kakareto ka bokopana.
In this research article an in-depth investigation is presented of the lexicographic treatment of the demonstrative copulative (DC) in Sesotho sa Leboa. This one case study serves as an example to illustrate the so-called 'paradigmatic lemmatisation' of closed-class words in the African languages. The need for such an approach follows a discussion, in Sections 1 and 2 respectively, of the present and missing directions in African-language metalexicography. A theoretical conspectus of the DC in Sesotho sa Leboa is then offered in Section 3, while Section 4 examines the treatment of the DC in the four existing desktop dictionaries for this language. The outcomes from the two latter sections are then used in Section 5, which analyses the problems of and options for a sound lexicographic treatment of the DC in bilingual and monolingual dictionaries. The next two sections proceed with a review of the practical implementation of the DC lemmatisation suggestions in PyaSsaL, i.e. the Pukuntutlhaloi ya Sesotho sa Leboa 'Explanatory Sesotho sa Leboa Dictionary' - with Section 6 focussing on the hardcopy and Section 7 on the online version. In the process, the very first fully monolingual African-language dictionary on the Internet is introduced. Section 8, finally, concludes briefly.
Article metrics loading...


text:
NATIONAL SENIOR CERTIFICATE KREITI YA 12 SEPEDI LELEMETLALELETŠO LA PELE (FAL) LEPHEPHE LA BORARO (P3) DIBOKWANE/HLAKOLA 2014 MEPUTSO: 100 NAKO: 2½ diiri Palomoka ya matlakala a dipotšišo ke 6. Tokelo ya ngwalollo e ileditšwe Phetla Sepedi Lelemetlaleletšo la Pele (FAL)/P3 2 NSC DBE/Dibokwane–Hlakola 2014 DITAELO 1. Lephephe le, le arotšwe ka DIKAROLO tše THARO, e lego ya A, ya B le ya C. KAROLO YA A: Ditaodišo KAROLO YA B: Ditšweletšwa tša tirišano tše telele KAROLO YA C: Ditšweletšwa tša tirišano tše kopana (50) (30) (20) 2. Araba potšišo e TEE karolong ye NNGWE le ye NNGWE. 3. Araba ka Sepedi. 4. Thoma karolo ye NNGWE le ye NNGWE letlakaleng le LEFSA. 5. Beakanya (ka tsela ya mmepe wa monagano, seswantšho, mantšu a bohlokwa le tše dingwe) o be o badišiše le go dira palobohlatse. Peakanyo ya gago e tšwelele pele ga sengwalwa se SENGWE le se SENGWE. 6. Peakanyo e bonagale gabotse. E laetše ka go thala mothalo wa go putla. 7. Šomiša nako ya gago ka tsela ye: KAROLO YA A: Ditaodišo (metsotso ye 80) KAROLO YA B: Ditšweletšwa tša tirišano tše telele (metsotso ye 40) KAROLO YA C: Ditšweletšwa tša tirišano tše kopana (metsotso ye 30) 8. Dikarabo di nomorwe go swana le dipotšišo. 9. Efa karolo ye NNGWE le ye NNGWE hlogo ya maleba. 10. Ngwala ka bothakga le ka mongwalo wa go balega. Tokelo ya ngwalollo e ileditšwe Phetla Sepedi Lelemetlaleletšo la Pele (FAL)/P3 3 NSC DBE/Dibokwane–Hlakola 2014 KAROLO YA A: DITAODIŠO POTŠIŠO YA 1 Kgetha e TEE go dihlogo tše seswai tše di latelago gomme o ngwale taodišo ya botelele bja mantšu ao a sa fetego a 300. Taodišo e rulaganywe ka lenaneo la go swana le mmepe wa monagano goba lenaneo leo le ka go thušago go rulaganya. O tla fiwa meputso ya go rulaganya le palobohlatse. 1.1 Dimakatšo ...! 1.2 Polelo ya gagwe, ya fetola bophelo bja ka. [50] Ngwala taodišo yeo lefoko le le tšwelelago mathomong, gare goba mafelelong a yona. [50] 1.3 Ge ke re phaphara, ka hwetša e le toro fela. [50] 1.4 Bafsa ba swanetše go ikgethela ditumelo. Ngwala taodišo yeo o dumelelanago goba o gananago le kgopolo ye. [50] 1.5 La fihla letšatši la go kgaola ngwaga. [50] 1.6 Theknolotši e laola maphelo a bafsa. Dumela goba o ganetše. [50] 1.7 Lebeledišiša diswantšho tše tša ka tlase. Kgetha se TEE gomme o ngwale taodišo ka sona. 1.7.1 [E tšwa go: Inthanete] Tokelo ya ngwalollo e ileditšwe Phetla [50] Sepedi Lelemetlaleletšo la Pele (FAL)/P3 4 NSC DBE/Dibokwane–Hlakola 2014 1.7.2 [E tšwa go: Inthanete] PALOMOKA YA KAROLO YA A: Tokelo ya ngwalollo e ileditšwe Phetla [50] 50 Sepedi Lelemetlaleletšo la Pele (FAL)/P3 5 NSC DBE/Dibokwane–Hlakola 2014 KAROLO YA B: DITŠWELETŠWA TŠA TIRIŠANO TŠE TELELE POTŠIŠO YA 2 Araba potšišo e TEE go tše nne tše di latelago. Botelele bja karabo ya gago e be mantšu ao a sa fetego a 150. Setšweletšwa se rulaganywe ka lenaneo la go swana le mmepe wa monagano goba lenaneo leo le ka go thušago go rulaganya. O tla fiwa meputso ya go rulaganya le palobohlatse. 2.1 LENGWALO LA SEGWERA Ngwalela mogwera wa gago lengwalo o mo homotše morago ga go hlokofalelwa ke motswadi. 2.2 POLELO YA SEMMUŠO Bjalo ka morutwana wa marematlou, o kgopetšwe go fa polelo ya kamogelo le tlhohleletšo moletlwaneng wo o beakanyeditšwego barutwana ba kreiti ya 8. Ngwala polelo yeo. 2.3 [30] ATHIKHELE YA KURANTA O mmegi wa ditaba kuranteng ya 'Maatlakgogedi'. Ngwala athikhele ka kotsi ya sefatanaga yeo e hlagilego motseng wa geno. 2.4 [30] [30] MEMORANTAMO Go na le barutiši bao ba gogago maoto go ya dithutwaneng tša bona. Ngwalela hlogo ya sekolo memorantamo o ngongorege ka tšhalelanthago yeo. PALOMOKA YA KAROLO YA B: Tokelo ya ngwalollo e ileditšwe Phetla [30] 30 Sepedi Lelemetlaleletšo la Pele (FAL)/P3 6 NSC DBE/Dibokwane–Hlakola 2014 KAROLO YA C: DITŠWELETŠWA TŠA TIRIŠANO TŠE KOPANA POTŠIŠO YA 3 Araba potšišo e TEE go tše tharo tše di latelago. Botelele bja karabo ya gago e be mantšu ao a sa fetego a 100. Setšweletšwa se rulaganywe ka lenaneo la go swana le mmepe wa monagano goba lenaneo leo le ka go thušago go rulaganya. O tla fiwa meputso ya go rulaganya le palobohlatse. 3.1 DITAELO Makgolo wa gago o gola mphiwafela ka karata ya panka. Ngwala ditaelo tše 7 tšeo a swanetšego go di latela ge a ntšha tšhelete pankeng. 3.2 POSKARATA Motswalago o a nyala. Thala poskarata yeo o laletšago batho lenyalo leo radiong ya setšhaba. 3.3 [20] [20] KARATA YA TALETŠO Ngwala karata ya taletšo yeo o tlogo e romela mogwera wa gago go mo mema moletlong wa kolobetšo ya moratho wa gago. [20] PALOMOKA YA KAROLO YA C: PALOMOKA YA TLHAHLOBO: 20 100 Tokelo ya ngwalollo e ileditšwe
1/--pages


text:
Na o ka Thuša ka Phuthegong ya Geno?
PELE Jesu a ka boela legodimong, o ile a botša barutiwa ba gagwe gore: “Le tla ba dihlatse tša ka . . . go fihla karolong ya kgole ya lefase.” (Ditiro 1:8) Ba be ba tla kgona bjang go nea bohlatse lefaseng ka moka?
Martin Goodman, e lego moprofesara Yunibesithing ya Oxford, o re “seo se bego se hlaola Bakriste go dihlopha tše dingwe tša bodumedi, go akaretša le tša Bajuda, nakong ya ge go be go buša Roma, e be e le tsela yeo ba tšeelago godimo taelo ya gore ba bolele ditaba tše dibotse.” Jesu o be a sepela metseng le metsaneng a bolela ditaba tše dibotse. Bakriste ba therešo ba be ba swanetše go ekiša mohlala wa gagwe gomme ba bolele “ditaba tše dibotse tša Mmušo wa Modimo” kae le kae. Ba be ba swanetše go nyaka batho bao ba bego ba nyaka go tseba therešo. (Luka 4:43) Ke ka baka leo lekgolong la pele la nywaga go bego go na le “baapostola,” e lego lentšu leo le bolelago gore bao ba romilwego go yo dira mošomo o itšego. (Mareka 3:14) Jesu o ile a laela balatedi ba gagwe gore: “Eyang le dire batho ba ditšhaba ka moka barutiwa.”
Baapostola ba Jesu ba 12 ga ba sa le gona mo lefaseng, eupša bahlanka ba bantši ba Jehofa ba ekiša mohlala wa bona ge ba le tšhemong. Ge ba kgopelwa go ya mo go nago le tlhokagalo, ba arabela ka gore: “Ke nna yo! Roma nna!” (Jesaya 6:8) Ba bangwe, go swana le ba dikete bao ba alogilego Sekolong sa Gilead, ba hudugetše dinageng tša kgole. Ba bangwe ba hudugetše lefelong le lengwe nageng ya gabo bona. Ba bantši ba ithutile leleme lešele e le gore ba kgone go thuša phuthego goba sehlopha se itšego. Ga se gore go be go le bonolo go dira seo, eupša bana babo rena ba le dikgaetšedi ba be ba ikemišeditše go ikgafa go bontšha kamoo ba ratago Jehofa le batho. Ka gona ba ile ba rulaganya dilo ka kelohloko, ba diriša nako ya bona, matla a bona le tšhelete ya bona go yo bolela ditaba tše dibotse mo go nago le tlhokagalo. (Luka 14:28-30) Se bana babo rena ba le dikgaetšedi ba se dirago se tloga se retega.
Ga se ka moka ga rena re ka kgonago go yo hlankela mo go nago le tlhokagalo goba go ithuta leleme lešele. Eupša ka moka ga rena re ka swana le baromiwa diphuthegong tša gabo rena.
EBA MOROMIWA PHUTHEGONG YA GENO
Lekgolong la pele la nywaga, Bakriste ba be ba fišega bodireding le ge ba bangwe ba be ba dula metseng ya gabo bona gomme e se baromiwa. Paulo o ile a botša Timotheo gore: “Dira modiro wa moebangedi gomme o phethe bodiredi bja gago ka botlalo.” (2 Timotheo 4:5) Bakriste ba lekgolong la pele la nywaga ba ile ba dira seo, gomme le rena re swanetše go dira bjalo lehono. Bakriste ka moka ba swanetše go kwa taelo ya gore ba bolele molaetša wa Mmušo le go dira batho barutiwa. Le ka diphuthegong tša gabo rena, go na le ditsela tše dintši tšeo ka tšona re ka swanago le baromiwa.
Ka mohlala, ge baromiwa ba hudugela dinageng dišele, ba kopana le maemo a mafsa gomme ba swanelwa ke go hwetša ditsela tša go tlwaelana le bophelo bjo bofsa. Le ge re ka se tsoge re hudugetše mo go nago le tlhokagalo, na re ka hwetša ditsela tše difsa tša go dira boboledi? Ka mohlala, ka 1940, bana babo rena ba ile ba kgothaletšwa go dira modiro wa seterateng gatee mo bekeng. Na o kile wa leka go dira modiro wa seterateng? Na o kile wa diriša diteroli tša go bea dikgatišo? Tabakgolo še: Na o ikemišeditše go leka mekgwa e mefsa ya go bolela ditaba tše dibotse?
Ge e ba o na le boemo bjo bo nepagetšego bja kgopolo, o tla tšea karolo ka mafolofolo bodireding. Bao ba hudugelago mo go nago le tlhokagalo goba bao ba ithutago leleme lešele, gantši ke bagoeledi bao ba nago le bokgoni e bile ba ka thuša phuthego kudu. Ka mohlala, ba etelela pele modirong wa boboledi. Baromiwa le bona ba etelela phuthego pele go fihla ge bana babo rena ba lefelong leo ba swanelegela go etelela phuthego pele. Ge e ba o le ngwanabo rena yo a kolobeditšwego, na o “katanela go fihlelela” ditokelo, ke gore, na o ikemišeditše go hlankela bana beno le dikgaetšedi ka phuthegong ya geno o le mohlanka wa bodiredi goba mogolo?
EBA ‘YO A MATLAFATŠAGO’
Go na le ditsela tše dingwe tšeo ka tšona re ka thušago phuthego. Ka moka ga rena, ba bafsa le ba bagolo, re ka ‘matlafatša’ badumedigotee le rena bao ba hlokago thušo.
Ge e ba re nyaka go thuša bana babo rena le dikgaetšedi, re swanetše go ba tseba gabotse. Beibele e re kgothaletša gore re “hlokomelaneng,” goba re nagane ka seo bana babo rena le dikgaetšedi ba se hlokago, ge re bokane mmogo. (Baheberu 10:24) Se ga se bolele gore re swanetše go nyaka go tseba dilo ka moka tšeo di diregago maphelong a bona. Se se bolela gore re swanetše go katanela go kwešiša bana babo rena le dikgaetšedi le go tseba seo ba se hlokago. Ba ka ba ba nyaka thušo ka selo se itšego, go thekgwa maikwelong goba kgothatšo e tšwago ka Beibeleng. Ke therešo gore mabakeng a mangwe ke bagolo le bahlanka ba bodiredi feela bao ba ka ba thušago. (Bagalatia 6:1) Eupša ka moka ga rena re ka kgona go thuša bana babo rena le dikgaetšedi bao ba tšofetšego, goba malapa ka moka ao a nago le mathata.
Salvatore o ile a hwetša thušo e bjalo. Ka ge a ile a ba le mathata a magolo a tšhelete, o ile a swanelwa ke go rekiša kgwebo ya gagwe, ntlo ya gagwe le dilo tše dintši tšeo ba bego ba na le tšona. O ile a tshwenyega kudu ka lapa la gagwe. Lapa le lengwe phuthegong ya bona le ile la lemoga gore Salvatore le lapa la gagwe ba hloka thušo. Ba ile ba nea Salvatore tšhelete gomme ba thuša yena le mosadi wa gagwe go hwetša mošomo. Le gona lapa leo le ile la fetša matšatši a mantši le theetša lapa la Salvatore le go le kgothatša. Malapa ao e ile ya ba bagwera ba bagolo. Ga bjale malapa ao a sa gopola dinako tše di thabišago tšeo a bilego le tšona dinakong tšeo tše thata.
Bakriste ba therešo ga ba dikadike go botša ba bangwe ka seo ba se dumelago. Re swanetše go ekiša Jesu gomme re tsebiše batho ka dilo tše di kgahlišago tšeo Modimo a re holofeditšego tšona. Go sa šetšwe gore re ka kgona go hudugela mo go nago le tlhokagalo goba go se bjalo, ka moka ga rena re ka dira sohle seo re ka se kgonago go thuša ba bangwe ka diphuthegong tša gabo rena. (Bagalatia 6:10) Ge re nea ba bangwe, re tla thaba e bile re tla “enywa dienywa modirong o mongwe le o mongwe o mobotse.”